url: =PIANG SAK PA PASIAN, AMA’ LIATNA LEH, APIANG’ SAK NATE’ LIAT NA ZIA” ~ MUC\nPIANG SAK PA PASIAN, AMA’ LIATNA LEH, APIANG’ SAK NATE’ LIAT NA ZIA”\nAdmin 9:29:00 PM Articles, Religion Articles\n“PIANG SAK PA PASIAN, AMA’ LIATNA LEH,\nAPIANG’ SAK NATE’ LIAT NA ZIA”\n“MIHING TE HONG MAWH IN AH, HONG PUUK CIANGIN AH,\nGUP KIK DING KI VAIHAWM LEU LEU CIH THU”\nBy: Pr Dr Ngul Khaw Pau\nAudio pan lai aa ateikhia: Pau Lam Dal\nA masa in thugen ih kipat ma in, thugen teh na taangthu tom no hong gen nuam ing. Ni dang lai in ah, khua khat ah, Tawmi te leh Mihing te teeng khawm in ah, nungak , tangval te kithei khial in, kingai in, kiteeng kha pah pah hi, ki ci hi. Khat vei mihing nungak khat in, Tawmi tangval te ahoih mah mah khat hong lengla, mihing mah sa in, na ngai a, kiteeng kha uh hi. A kiteen uh alup khop cil uh nitak in ah, Tawmi pa in ah, a zi kiangah, “ Lawm aw, nong kawi ciangin, ka kawng nuai siah, hong kawi vet ken maw” ci ngiau mawk hi. Mihing nungak mothak nu zong, alung nuam lo zaw sem in ah, a lawm pa a ih mut khit teh, kaang tak in a tawbo a vazawt sak leh, mei na nei ge ga mawk a, amah zong thokhia in ah, zuntha ding kibawl in ah, a inn lam vuah tai pah ving veng hi, ci hi. Tai pah kei leh, zing meh ding khawngin, sual pah khamawk ding ahih teh, a pil ai ve! Suak ta hi.\nTua mah bangin ah, hih leitungah Pasian’ man bia(Sabbath Ni) leh, Pasian mah bia na pi a, aman lo(Sunday Ni) lampi tawh a bia hel se mitampi om hi. Tua te in ah, hih thugen na, pawldang te in hong zak ciangin ah, mann zaw sa in, kikhel pah pah uh ahih man in ah, pai kei un, va za kei un, ci’n khaam thei uh hi. Tua te pen Tawmi pa’n amei alawng khak ding lau tawh kibang hi ci’n phawk un la, vazak loh sang sik in ah, tel zon na in, nei behlap zaw un, bang hang hiam cih leh, zing meh ding a hong deih te lo ngal in ah, va za kei un, ci aa kham na ding thu om zen zen lo hi.\nPasian, cih kammal pen, ih theih khempeuh, lak a alianpen Pasian, a kici tek hi mai hi. Ama kuupai min zong, tel tak in akithei hituan lo mai hi. Minam khempeuh in, Pasian cih pen na neitek lel a, Phoenicia te bangin, ADONAI, ci hi. Persia te in KOROS ci in ah, Muslim te in ALLAH ci in ah, Hindo te in KODA ci in ah, Kawlte in ah PHAZAA ci in ah, Mang te in GOD, en a hi leh, PASIAN ci hi tek lel hi hangh. Ama kuupai min tak tak kidawk lo hi. Kawl te bangin, Ama kuupai min pen tulai tak a, a maang Pasian pen, GAUDAMA ci hi. Tua banga a kuupai min ding pen, ei’ Pasian pen, Piang sak Pa Pasian cih loh ngal hong hilh ngei lo hi. Taanglai Zudah te in ah, Ya-Wah na na ci uh hi. Tua pen, amau’ theih khempeuh laka alian pen amau’ biak pa, TOPA acih n amah uh na na hi ve ve lel in ah, ai hang pawlpi pawlkhat te bang in ah, a kuupai min sa kha sawn sawn hi. Tua zong a kuupai min hi nai sam lo hi. Pasian man ana bia kha masa te, tua te in ah, Pasian ana cih na na hi lel zaw hi. Ai hangin ah, Pasian’ dang te tawh aki tel na pen, Piang sak Pa Pasian, cih na ah, Pasian dang te tawh kibanglo, Pasian dang te pen bel Pasian kici mawk mawk in, Pasian ahilo pi pi vi ve hi. Tua hin ah, thu peuh ih nget cianga, Jehovah Pasian aw, peuh ih cih se zen teh zong, PHAZAA PASIAN aw, GOD PASIAN aw, KODA PASIAN aw, peuh ci se zen leng, tua tawh kibang hilel bek zaw in ah, ken ngaihsun ing.\nEi Khristian te in ahih leh, Piang Sak Pa Pasian um ih hih man in ah, Piancil 1:1 na en leng, Pasian man pen in, na khempeuh te, bawl in, piang sak hi. Tua Pa bek Pasian man hi ci in, ih um hi. Gen teh na in Buddhist te bang va dong le cin, amau’ pasian pen, a kuupai min, Gaudama na cih pah lian in ah, na khempeuh te ama piangsak se hi zen zen kei, ci’n na um pah leu leu uh hi. Ei Khristian te in ahih leh, Jehovah Pasian pen, na khempeuh te’ piang sak hi in ah, apiang sak lai in ah, ni khat ni in, khuavak bawl a, ni nih ni in, van kawhawm bawl a, a nithum ni in, singkung lopa bawl a, ani li ni in, ni te, kha te, a ni nga ni in, huih lak ganhing te leh, tui sung ganhing te, a niguk ni in, leilak ganhing te leh, mihing te bawl hi, ci in ah, Lai Siangtho’ gen bangin ih um hi. Tua ahihman in, ei Pasian pen Piangsak Pa Pasian hi. Exodus 20:8-11 sung sim leng, Topa in, apiang sak nate khempeuh, niguk sungin bawl khin a, a ni sagih ni pen, tawlnga in, siangtho sak in, thupha pia hi, ci’n ah kigelh hi. Tua ni pen, Amah bia te in, Piang sak Pa Pasian, aphawk kik, a biak kik ni ding a aseh, tua khit teh aki piangsak na te pen, Ama’n thupha apiak ni ding a, a seh, ahi hi. Tua ahihman in, atuam vilvel in ah, ni dang tawh kibang lo in, phawk ding, siangtho sak tuam ding, ci’n thukham sungah zong na hel hi. Tua ni a, Piangsak Pa bia te pen, Pasian man bia kha te, Pasian lo pi pi abia kha mawk mawk te’ aa tawh aki lam dang na, ci in ah, na na gen hi.\nTua ciangin ah, Isaiah 45:18 sim leng, hih ei’ leitung bek piangsak hilo in ah, leitung dang zong tampi tak, ni leh kha zong tampi tak, piang sak hi. Tua leitung abawl’ te pen, mihing’ teen na dinga abawl hi, ci hi. Tua ahihman in, ei’ leitung bek hilo, leitung dang tampi tak Pasian in, nei hi, ci’n zong ih um hi. Tua ma kum za lai in ah, numei kamsang khat in amangmuh na ah, Zawlzawng hon te, na na gen kha hi. Tua Zawlzawng hon te’ laizang ah, Aksi vang, apum agol mah mah, avang zong agol mah mah, om a, Pasian in abiakinn pi pana, thu hong piak pen, tua aksi vang zui in, ka za hi, ci hi. Tham lo in, Topa Zeisu in ami siangtho te, hong la in, van akah pih ciangin zong, tua aksi vang sung mah tot pih to ding hi, ci lai lai hi. Tua teh, tua hun lai a, aksi lam siam a kinei, mipil te in ah, nuih sa uh hi. A haipau hi, ci uh hi. Ahih hangin, tu in, telescope gol mah mah amai letmat zanih azai Hail Telescope aki ci, Mount Palima ah, kiphut in ah, tua lai a, Director sem pa, Doctor Philip Knox in ah, Wonder’s World akici laibu khat bawl in ah, tua sunga agen na, tawm khat en suk pak dih ni!\nVantunga nisial a atang vemvam ih ni pen, ei’ leitung te leh, leitung dang tampi te in ah, kiim uum in ah, ama nitaang leh ama’ nilum tawh nung ta uh hi. Tua hi’n tua ni pen, ei leitung cia, awn khat leh sang thum(1, 300000) bangin gol hi ci hi. Tua ni kiim kot a, tua nitaang azangh leitung kua (9) om in ah, tua te’ lak a agol pen, Jupiter ki ci hi. Ei’ leitung cia tul leh zathum leh sawm leh nih(1312) vei in gol hi. En’ kha khat bek ih neih pen, ama’n kha sawm leh nih (12) nei hi, ci hi. Ei’ leitung tawh etteh leng, ih kha pen liik zel, mang zel, khua peuh mial zel mai hi. Ai hang kha sawm leh nih nei leng bel, khat a liik teh, khat mang ding, khat amang teh, khat liik ding, kikheel kei leh, mial ngeilo dinga, nop mah mah ding hi. Ih kilam dang na tua tak ah hong om pah hi. Tua Jupiter zom kik a, alian pen Sani zuu (Saturn)aki ci, a kiim kot leengpei bangin ah, a dal pi khat nei hi, ci hi. Tua in zong, kha sawm nei hi ci hi. Tua kha sawm te’ lak ah khat in, amah akiim vial na pen ah, aleh lam pang manawh in vial zaw se hi, ci hi. Bang hang a, hia in leh vialh se hi ding hiam ci a, ka zon zon hang un ah, ka mu khia zo kei uh hi, atawp na ah Piangsak Pa in, nang’ leh vialh mai in, ci a sawl hi ding hi, ci in, ka um uh hi, ci hi. Tua akiim kot aa peidal leengpei bang pen za lua mah mah in ah, a zaat na pen tai tul za leh tai tul sawm thum leh, tai tul sagih bang zaa hi, ci hi. Zaa lua ahih man in ah, tai sawm banga asah pen a paa deldal in, ki mu in ah, amah apum kipei atuam, adal kipei atuam, hi’n ah, aki pei ciangin aki tap khak ding bang lauhuai zah in kimu hi. Muh nop mah mah hi, ci hi.\nA ban aa khat gen lai leng, Uranus akici khat bang zong, ih leitung cia sawm guk leh li vei in gol hi ci hi. Kha li nei hi ci hi. Ih leitung tawh aki nai pen pen, Mars hi a, nidangin, lolai tui lak pian kimu a, mi teeng hamtang ding hi, ci’n ah um uh hi. A hih hangin tu nai teh Apolo te khah in ah, a nai mah mah pan mann vazaih in ah, mihing teen theih na ding hilo hi, a si hi, ci kik leu leu uh hi. Ei sangin aneu zaw, ni kiim vial aa leng leitung pen, nih om in ah, aneu pen pen Mercury kici hi, azom Venus kici hi. Ei’ leitung pen athum na hi. Gen gen leng, hih te pawl pen, zaknop mah mah in ah, ahi zongin ah, tu a ei’ nikiim vial aa leng kua te leh, akha ciat te uh leh, ani pen, a vek a kigawm in, solar system khat kici phiing hi.\nTua solar system khat sungah, ih kha te in leitung te kiim vial in ah, ih leitung zong, ana om mawk hilo in ah, a pumpi aki pei kawm kawm in, ni kiim vial a leng na hi leu leu hi. Leitung in nisuak zel, tum zel, tua pen ani in hong kiimkot kisa kha hi, nidang lai in. Ai hangin pilna nei te in hong muh khiat ciangin ah, ni in ei hong kiimkot hi zaw lo in ah, leitung in ni kiimkot a, ama’ pumpi zong kipei ahih manin ah, sun leh zan aom thei, aleh lam pang angat teh khua a hong mial hi bek zaw ci’n ah hong mu khia uh hi. Tua banga ih leitung pumpi kipei pen setkan khat “tek ..tek” a cih kikal in ah, tai sawm leh tai giat leh alang bang pai hi ci mawk hi. En ih theih loh hang ahat mah mah a kipei val val den hi gige hi. Ka neu lai in ah, sang naupang kitam nai lo in, sia te in ih om na leitung kipei hi, ci’n hong hilh uh pen khat vei zingan ka nek laitak un, ka gen tha kin leh, ka pa’n um nuam het lo hi. Leitung aki pei tak in ah, phaitam a ih Sahawk kung kong lam ah po zel ven ci’n, ih kong te phaitam lamah a om zel kei ding maw, hong ci ngiau mawk hi. Khanglui te’n ih muh na bel tua ciang hi mawk mah hi. A hih hangin, akipei hi takpi bek thamlo in ah, ni kiimkot aa tai tai na hizaw lai hi.\nEi’ ni ahilo ni dang zong tampi om lai a, tua te pawlkhat gen lai zek leng, Zawlzawng ak ih cih, ih khanglui pan phet a, telnop ih sak ih muh nop, tang thum kizom a gol zaw deuh khat leh, tang thum kizom aneu zaw deuh khat aom, a kiimkot ah zong agol dang aom, tua group pen tawm khat hong gen ning. Mihing ding bangin na na en le cin, a khel guh tuak ding leh, aliangko tuak ding ah zong, aksi om ciat in ah, tua thum kizom agol zaw pen, kawnggak na ci in la, a neu zaw pen, tempaii na ci le cin, aliangko tak lam ding a om pen, el-di-bar-den kici hi. A vei lam liangko aa pen bel-ti-got kici hi. Tua te zong ni vive hi a, ei’ ni bang sangin nakpi a gol zaw pek te vive hi ci hi. Tua bel-ti-got pen hoh, amel san pian hi. Lengmaw phelkhap bangin phelkhap leng, a ki at khap na ama, mang te’n diameter kici in ah, tua maitang zui in, riffle tangkhat kilawn leh, a thakiam het lo in, leng leng mai leh, kum sawm nga leh kum guk in, amaitang kheng khia zo nailo ding hi, ci uh hi. Ih pu ih pa, theih tel seguk bang te zong, mit in ih et ciang in tang guk bek pha hi. Ahih hangin, telescope tawh a et uh tak ciangin ah, tang tul sawm nih leh nga val hi, ci hiau mawk hi. A len na uh, a zanna ci ni in, a speed kikim diam diam ahih manin alom in, kiphel khap lo in leng hi, ci hi.\nTua te zong ni vive mah hi in ah, leitung ciat te zong nei lai ding, amau’ pumpi kipei in, amau zong, aminute khat sungin tai tampi pi, aleng mah na hi ve ve uh hi, ci hi. Ei’ ni pen bang aleng na ah, minute khat in, tai tul leh tai za sagih leh tai sawm nga hat a, tua pen, ni dang te tawh teh na dingin ahat phalo lam hi zaw lai hi, ci hi. Acturus akici ni khat bang, minute khat in tai tul sawm leh tai tul nga leh zali leh sawm nih leng hi ci mawk hi. Hih laibu no laimai sawm nga leh giat ah. Kham tungah mawtaw nai khat in tai sawm nih val ahawl uh teh hat lua kisa sim hi. Ai hang, hih ni te’ hat na pen tua tai tul sawm lom cih bang te pen nai khat hilo in, minute khat hi zaw mawk lai hi. Tua ahih leh, tai tai tai tai tai tai ding in, koi lam tung hon ding?, amau zong kiimvial khat mah ana nei hi, ci zel hi. Ih khanglui lai in ah, vuk lam ci in ah, tu dong vuk lam cipong hi hangh. Phalbi lam teh en leng, van ah akang zit zet kimu hi. Tua pen ni bek bek tam ki paihpeh in tam ki en lua ahih man in ah, amah lah gamla lua aih man in ah, vuk kiat na lamdung bang bek in kang zitzet in, kimu hi. A phual pan gol pi pi ciat, a leitung ciat tawh, ahi ding kim lai hi.\nTua bang vive kigawm, tampi mak zaval, bang aom ciangin ah, milky way system khat , kici hi, ci hi. Vuklam system ci ni maw?, tua bang vuk lam system khat sungah, ni pen mak zaval bang om in ah, leitung pen bel mak za bangzah om ding cih pen kigen thei nawn vet lo hi. Tua te pen aban ban in ah, kikiim vial in ah, a tai tai na hi in ah, tua vuk lam system na ngawn a tai pen, koi lai tungmawk ding hiam? Amah zong mawk tai hilo in, kiim vial khat anei na hi lai lai hi, ci hi.\nMihing’ mit gen loh, telescope na ngawn in ah, tua ih vuk lam te zaat na pen kheng khia zolo hi, ci hi. Ai hangin ah, ahu sa pan in tua vuk lam system akici pen amak zaval bangmah in na om to leu leu ci mawk hi. Tua apak zitzet vuk kia abang pen, vuk lam system khat ih cih mah bangin ah tua bang vuk lam system tam pi tak pen universe aki ci khua van nuai Pasian’ neih sa khempeuh gawm na, ah na om lai in ah, tua te khempeuh in ah, alai zangh ah Topa Pasian’ tokhom kiphuh na mun Paradise om a, tua paradise aa Topa Pasian’ tokhom kiim vial in ah, sun tawh zan tawh abia niloh ahi hi, ci in ah tu ma kum za lai a, kamsang te’ gen ih cih pen mipil te in ah, Dr Philip Knox ii laibu in ah, hong thauhkhan ta hi.\nTua vantung nate en leng lian lua in ah, apiang sak Pa Pasian lian lua cih hong kimu sak hi. Zuau lah na hi hetlo zel hi. Tampi tak gen le hangh zaknop na ven, ahi zongin ah, ih maban a ih gen ding tam lai aih teh, adang khin to zel ni in ah, hih alian lua vantung na te amuh khiat na vuah zuau hihetlo zel cih pen, tul khat za kua sawm guk leh kua kum 1969 July 21 ni the Armstrong te’ lawmta thum te; tua kha tungah va pai in ah, a khe mah mah uh tawh kha leitang va sik in ah, tua kha leitang kawbia tawh hong luak in ah, leitungah hong ciah pih in ah, khua lian zaw deuh te ah lak kawi kawi uh hi. 1971 kum, ko Zangkong ka om lai un ah, Russia te leh America te in ah exhibition show kici in ah, tua kha leitang apuak khawng uh, tua leh na lamdang set lian pi pi abawl khawng te uh, alak kawi kawi a apai na uh Zangkong ah kha thum tang khawng hong taam uh hi. Tua laitak ah, kha leitang pen kei mah mah in zong va mu ing. Ih lawng ding bel phal kei uh. Hih Wonder’s World laimai 64 na ah, tua a sanga agol zaw telescope ih bawl theih ciangin vantung Topa Pasian’ kham kong khak zong ih gal muh kha thei kei nam ci’n ka lamen mah mah uh hi, ci’n gelh hi.\nHih alian lua nate abawlpa Pasian pen ei mihing in ah, amuat pak thei, a si thei lel te in ah, Amah ih biak ciangin ah, Ama’ deih bang agen pen zuih ding hi lel zaw in ah, ei’ ut bang bang a hei a, nak pheh a ih kaih zawh ding hi kei, cih ih phawk ding kilawm mah mah hi. Tu ma kum 100 lai a kamsang te’ gen ih cih tawm gen kik pah dih leng, Pasian in hih ei’ om na leitung abawl ding lai in ah, leitung khat bawl ni in, a tungah ganhing namkim koih ni in, a uk dingin ei’mel tawh kibang, mihing bawl in koih ni, ci’n kiho pih nei hi. Committee nei hi. Tua aki ho pih a Committee member te pen Tapa Pasian leh Kha Siangtho Pasian hi, ci’n tapidaw khempeuh in ih um hi.\nTua hun laitak in, Pasian in vantung mite tampi nei khin hi. Lucifer min nei vantungmi khat pen tu in zakia in Satan hong kici pa pen vantung mite lak ah alian pen amel hoih pen, apil pen a abawl hi. Ai hangin tua leitung bawl’ ding thu kup pih dingin Lucifer sam kha lo hi. Amah Pasian hihna neilo ahih man hi. A sap loh ciangin, heh in ah, Pasian in kei zong hong sam leh, aciaan ka piak theih zong om sam ding ahih teh, ci’n hong thangpaai in ah, tua asap Pasian’ hih na nei tapa Zeisu pen, hazatna lungsim hong nei in ah, bang hangin, kei sangin hia tapa Zeisu pen lian sak zaw se hiam? Cihna thangpaih na hong nei hi, ci hi.\nTua ahih manin, alawm vantung mite na kaikhawm in ah, thu na hilh sim hi. Tu in Pasian in, tapa Zeisu pen vantung leitung khem peuh ah, Amah zom a, alian in koih dinga, Thukham 10 te zangh in, ei te’ tungah hong uk hel se ding hi. Tua ahihman in na ut uh hiam? Vapai ni in, Pasian’ kiangah Pa aw, hih Na Thukham 10 se zen pen phiat mai leng a, Nang na ta te na it na ngei tawh hong uk lel in ah, ko zong pa te’ zahtak na tawh hong bia lel le ung, ci’n va siau leng, ih ngah leh Thukham 10 pen om kei phot leh tu a sangin zalen aw suak ta zaw ding hi hang, ci’n tazaa na haw hi, ci hi. Tua banga agen ciang vantung mi khempeuh te lak ah, seh thum suah seh khat na taksang in ah, Lucifer tawh kop in ah, Pasian’ kiangah tua siah lua khia dingin vapai uh hi. A ta tak in cileng independent ava ngen uh himawk hi. Pasian in aphi na ah, ta te aw, hih thukham, aom a, aom kei mai zongin, akibang lel hi. A hoih lo a, na gamtat uh leh, amawh te himawk ding uh cin a, tua sangin, vantung leitung ih uk na hih thukham 10 pen en kinken leu cin a, gamtat sia kei zaw leu uh cin, hoih zaw ding hi, na cih san hi.\nTua ciangin Lucifer in ah, alawm te kaikhawm kik leu leu in ah, Pasian in ih ngetna hong pia lo ahih teh, tua Thukham 10 tawh Zeisu in eite’ hong uk se vial ding, na lunguh akim kei leh, tu in do ni in ah, ih zawh leh, ke’n Pasian hong sem leng, tu a ih nuntak sang in ah, hong nop sak zaw mah mah, hong zalen sak zaw mah mah zaw ding hing, na thu kim uh leh do ni, ci’n ah zol leu leu hi. Tua ciangin ah vantung mi 1/3 ama thu atak sang teng in ah, amah zui in ah, a cian lai 2/3 te leh Michael, leitung hong pai’ cianga Zeisu akici gumpa, tua seh thum suah seh nih te tawh kop in ah, van ah galdo’na hong om hi, ci hi.\nLucifer leh apawl te pen Pasian’ hih na neilo te ahihna ban ah, tawm zaw, tua ahih manin ah, lel in ah, vantung pan in nawh khiat na thuak uh hi. Mangmuhna 12: 7-9 sim leng na gen hi. Vantung pan in nawh khiat na athuak uh teh, amun dangah kia lo in ah, tapong athawh cil na uh ahi, kipat khiat na hih leitung bawl ding lai ahih mah bangin, hih leitung teek teek mah ah hong tuak suk hel se uh hi. Tua laitak in, hih leitungah ih Nu masa pen leh ih Pa masa pen Adam leh Evua bek mah mihing in na om lai hi. Na pung khia nailo uh hi. Isaiah 14:12-17 sim leng, “Nang Lucifer, zingsang aksi, amel hoih, avanglian, Pasian’ kiang zem pa hilo na hi hiam? Na hoih na leh, na pil na in hong kisa thei sak a, Pasian’ cia phak sawm in ah, ka tokhom lam to in, Pasian’ aksi te sangin alam sang zaw, meiitungah ka nga dinga, ci in, na kisial hi. Ahih hangin tu in, leitung minam khempeuh, alauthawng, alinglawng sak, aci liap sak, akha kun sak pa, nang hi thong lo na hiam?” ci’n kamsang te’n na nagelh ngei mah uh hi.\nPiancil 2:16-17 en leng, Leitunga mawh na hong lut dan pen Pasian in Eden’ huan a nupa te Adam leh Evua; lungdam takin singgah namkim ne thei dingin, koih hi ci hi. Tua huan laizang ah, singkung tuam pian; nuntak na singkung khat leh akung dang khat sia leh pha theih na kung po sak hi. Pasian in tua sia leh pha theih na singkung pen, kei’ aa hi, lawng kei un! Neh kei un! Ci in ah tu hun a, Sumpi seh sawm suah sehkhat in alim alak sawn, singkung pen, Ama’ aa ahih na, ih lawng sak ding aphal loh na, na gen hi. Singgah dangte duh zah zah in ne thei ding hina pi, ai hangin tua pen, ne lo bek lo in ah, lawng lo ding, neh kha lo ding, ci hel zen hi. A kiangah pai kei un la, tham lo in, no nupa pen kikhen khia in, avakthap tuam om kei un, om khawm den un, ci hi. Tua langpang vantung mite hong kinawh khiat teh, leitung hong tu in ah, dawi te hong kici in ah, Lucifer zong Satan hong kici hi. Amau’ ngiim na, abul pi khat hih nupa te pen nuam sa mah mah uh aih teh khem leng a, zol ngah leng a, ei’ pawl dingin ah, om sak leng Pasian in amau te hehpih in, maisak thei kha ding hi. Amai’ sak leh, ei zong hong maisak thei lai kha ding, ci’n nupa te’ khem ding ngiim pi in hong nei uh hi.\nKhat vei Evua in ah na nupa in kikhen khia in vak thap kei un, tuam om kei un, a cih thu piak pen palsat in ah, amah kia huan lai zang lam ah hong vakthap dih zen zen hi. Tua singkung kiang, neh kei in, lawng kei un, a cih hong palsat leu leu in, va neh hi. Satan zong gulpi’ sungah na lut in ah, hong ki mu pet mah uh hi. Satan in amuh phet leh, vang ngaih aw khum tawh na hopih pah lian in ah, “ Huan sunga singgah te, na ne kim thei uh hiam? , Numei aw, vangngaih bang ta buang ve cin” ci’n na zol hi. Gul kim lai hong pau thei cih lamdang sa in ah, en hiai huai hi. Tai pah vat in apasal ko leh zong suak ta zolai kha ding hi. Ama’ tha tawh tua zolna pen nang’ na sawm mikmek mawk in ah, aa ne thei mah ung e, tua nang’ om na kung pen bel ne thei lo, Pasian in ne kei un, si ding hong ci, ci lai zang hi. Tua leh Satan in, dawng kik in ah, “ Eh! Bang ci se se in, hih kung gah pen alim pen pen hi lo maw? Na nek uh hang si kei lua nu teh, en ve..ke’n ka lawng in ka si kei a, ka ne in ka si kei ve leh, ci in ah, amit muh in ne hi ci hi. Tua tak teh, khem beh zel in ah, tua hilo zaw in ah, hih singgah ne leu uh cin, na mit uh kihong in ah, Pasian’ te’ suak ding uh cin a, sia leh pha thei ding uh cin a, tua pen Pasian in hong haza a, hong kham ai ve, ci hi. Tua leh aman amuh muh a ne in, si lo mawk mah ahih manin ah, khat lo in pia in ah, lawng sak in ah, Oii, na si kei ve leh, ne mah oou, si kei lua mawk ni teh, ci’n ah ne sak leu leu hi. Lawng in ne in, si lo mawk mah hi. Ai hangin amit kihong mah ngei in ah, lamdang kisa pian pah hi, ci hi. Tua leh, agah dang khat lo in, apasal puak hi. A pasal in amuh teh, aah…nang tua Pasian’ kham singgah va ne maw? Ci’n dah mah mah sam hi, ci hi. A hih hangin ait mah mah a zi pen, si mawk ding in ah, amah kia anung ah hing lai ding cih pen, ngaih sun zo peuh mah lo ahih manin ah, thei gige mah in, tua singgah sangin, ne hi. Agawl ah, valh zolo phial in, tang ciak a, tu dong pasal’ te gawl sungah tawl bawk om se hi, kici hi.\nIh et pak teh, numei aa sangin pasal in thei gige aa anek na bangah, khial zaw phial hi. Pasian’ muang ta tak leh, numei hoih zaw dang khat bang, bawl sak thei lel cih zong om lai hi. A numei in lah, Satan’ khem na pen Pasian’ te suak ding uh ci’n a, cih kammal ahih tak teh, tua singgah ne ding in, mit kihong dingin, pil ding in, zalian ding in, Pasian’ te asuak nuam hong hi zo zen hi. Numei te’ ngaih sun sin vua! Na zaliat nop dan uh. Tua bang teng thu apian pen Pasian in, atheih teh, Eden huan ah hong vak hi. Nupa te’ amit uh kihong a, aguaktang vua om ahihlam kimu ahih man uh in ah, zum in sawl kawm lak ah na bu uh hi. A thei lo bangin hong kibawl in ah, Adam aw, Adam aw, ci’n asap teh, hiah om ung, Pa aw, na ci kei sam dan uh hi. Koi ah om no vua ci a, adot leu leu teh, nong pai’ husa za unga, guak om ka hih manun, zum in sawlkawm lak ah ka na bu uh hi, na ci hi. Tua leh athei tawm bang in ah, na guak om kuan hong hilh zen zen ai hia? Ta te … acih teh, hih nong numei bawl sak in, Na singgah kham hong puak a ka ne kha ve leh! Ci hi. Tua teh numei’ tungah a bu lom tang a tu ding ahih mawk ahih teh, numei zong mawh nuam sam lo in, Pa aw, na gul bawl in hong pia in, hong khem a, ka ne kha ve leh, ci leu leu in ah, Pasian in gul abawl’ zen zen Pasian’ khialh na bang pian in, dawk sak to hel se uh hi.\nTua ciangin Pasian in, amau leh amau in, azum sel na uh ana kibawl tawm theii teh, ana khui pen uh, laih na dingin ah, mawh nei het lo ganno khat go in ah, a vun hawk in ah, puan in silh sak hi. Tua mawh nei lo ganno, a sih na sisan luang pen amuh uh teh Adam in thuak hak sa mah mah pah hi, ci hi.Tua ganno pen in bel hong gum ding Pa, Topa Zeisu sisan lim an acing na na hi pah hi. Piancil 3 buppi sim leng, gangawh biakna hong kipat cilna taangthu pan kimu hi. Gumpa hong piak ding lim, la in ah, Caina leh Abelah te’ unau’ kiangah gangawh biak na kibawl sak pah hi. Tua unau te’ gangawh biakna pen singlam teh ah gum pa hong si ding cih lim la hi a, Sing lamteh ah Topa hong sih tak ciangin ah, abei ding hi. A upa zaw in khaici tawh bia in ah, kisang lo. A nau zaw in thupiak na om bangin, ganno tawh bia in asi san luang sak, in ah kisang, tua ciangin a upa zaw a kisanglo aih teh, a upa zaw heh in anaupa that cih pen tapidaw khempeuh in ih theih sa hi. Den lam teh tel gen kik ni in ah, tu in, tua unau te’ kithoih na biakna pen, a om zia’ tawm khat gen leng, ei’ kham tung gam tek tek bang ah, dawi in tua unau te’ Pasian’ biak na lim la in ah, Amah dawi biak na dingin hong zangh sak zaw hel se hi.\nKo Tonzang ah, ka neu lai in, dawi kamsang khat numei om in ah, mite aci anat ciang in ah, kamsang dong niai, ki ci in, dawi sa te in ah tua kamsang nu lup na tungah lum sak in ah, bel tung mut leh, amah pen alup na pan in ah, van va kah thei ci’n kigen hi. A van kah na gim lua in ah akhua ul sa, suak hi ci’n ah, a khua bang hong ul pek pak takpi thei hi. Tua teh vantung ava tung ciang in ah, Kawl kam lah hibuang hi khol lo khat, “Leitung satmong kah, Phazaa tung muu dii, Myan myan la khuh khuu” ci nong leh, vantung tung ta ei, ci in ah, dawi sa te in ah, beltung mut sungah, cina pa’ min lo in ah, tua leh kam sang nu aw, to te in ah, hih ih cina pen kua te mat hi a, bang zah in tan leng hong khah thei ding uh hiam? Cih hong dong dih oo…ci uh hi. Tua leh kamsang nu in ah, aa…to te in ah, gam gam la te maat hi’n, sial sawmthum in hong tan uh hen, a ci ve peuh hong ci kik hi.\nTua teh dawi sa te in ah, tuann vai khat sam in ah, tuan vaii pa in tung man va la in ah, sai lungtang hual in ah, tang sawm thum hual in, azang mek pek in, amai sik in, sial khat, ci zel in ah, sial sawm thum phiikphek tungah lui in ah, a va hawl ding dawi te’ kianga, ava tun ding in ah, daakbu te, zaam bu khawng te aliim suai in ah, tua phiikphek va lui uh hi. Tua sailing tang te pen, dawi te in sial sa hi, ci a, a um uh hi ta zen hi. Ka neu lai khat vei ka lawm te khat uh hong cina ngei uh in ah, sial sawm thum aa lut ding hong hitak pi in ah, tua leh ka lungsim sungah bang ngaihsun ka hiam? Cih leh, nungak melhoih, acidam, athahat, te zi a kineih teh, sialpi nuta bang kipia bek ci leng, hih naupang no khat sial sawmthum a tan ding cih ngiau mawk pen, kiman zo thong ding hiam? Si ahih leh zong si suk mai zaw leh met zaw lailo ding hiam? Ci’n ah na lungkham peuh mah zen zen hing.\nA hih hangin ah, tuan vaii pa in ah, tungman vala in ah, sai lungtang hual in ah, a zaang mek pek in, a mai a khutpi cin tawh sik in, tang khat sial khat, tang nih sial nih, hong cih meng meng teh, kei zong om khong thei lo in ah, Eh! Hih te dawi te’n sial a mu maw? Ka cih leh, ai ve hong ci lau pian nong hi. Tua teh kei zong, ah ke’n a sial tak tak ding ka sa a hi ven, ka lawm cidam’ na ding sial za hong ngen uh zongin ah, kei man sii ning ei, va hual hual mai ning ei, va ci kha zaw zen hing. Tua leh mawk mawk naupang om peuh in, hong ci uh hi. Hih pen mihai pen pen te Lai Siangtho cih bang, gumpa cih bang a za ngei kei lo; Lawki te akhem na a cial nuai nung pen hi. Dawi te pen bel vantung mi kimlai, a za kia dawi a hong suak hibek a, sai lungtang pen sial sa ngei het lo ding hi. Dawi te amit ciim mah mah in ah, dawi mitlim langh bulh cih bang zong kimu ngei peuh mah lo hi.\nCi’n la na phuak hi. Tua la pen khiat na nei mah mah in ah, khanglui te in ah, zu nekna lam vui te bangah, nitum kuan, tuang dung zui ni sa, khua bang ul pek pak, zugim tawh, tuibuk gim tawh, pisal te zukham sa in ah, tua lasa in ah, zin lung mawl aw, ci vau vau kei leh, tua laitak in, phung beem khawng, huan sak gawl khawng pan in, zin te laam en in hong ding suk dingin tuat leng, “ Aaa…Kei bel lungmawl kei veng in ah, a lungmawl tak tak nang nai ve maw, ciai ciai bek” ci’n na nui nui ding uh hih tuak hi.Tua ahih man in ah, Dawi in hong khem zo lua a, sai lungtang khawng sial sa ahih teh, tua ama deih sial, sai lungtang hi lel a haksa lua khol lo, a zian tam lo ci mai leng, va pia leng ih cina pen hong dam sak thei ci’n um uh ahih teh, va pia zel in, ih biak ding Pasian bia lo in, dawi kibia zel hi. Tua pen dawi in phazo a sa na hi mawk hi. Tu a te pawl pen a dawi mah mah bia hi.\nA hih hangin tu in ah, Lai Siangtho leh Gumpa cih bang a za ngeilo ve ve Lawki te akhem na a cial nih na ah, gua te siik in mu a, thau aa ih kap sangin zong sai lii in kap leng nasa zaw..cih cial khat hong om se leu leu hi. Hih te pawl pen in bel, dawi pen bia lo dingin, nawh khia ding cihel bilbel hi. Hat tuak ngel uh hi, dawi nawh khia zo ding pen…Tua hi’n ah gua khawng sui in ah, gua tem ci’n ah, dawi te’n namsau in mu hi, cipah hel sawn sawn hi. Tua pen a tak tak in ci leng, dawi te in ah tua cimuh hi hetlo zaw in ah, en’ tua ci muh uh hi, cih um dih mawk ih hihmanin, ih biak ding Pasian bia lo a, Ama’hong sawl ih man teh, lungkim na na hilel zaw hi. Tonzang ah tua te pawlte hong pai in ah, 1937 kum, inn khat khit inn khat dawite hawl khia ding, mun sia, dawi sia teng bia nawnlo ding, ci bilbel in ah, NgaiiZawl khua te Vum Khai a kici khat hong makai hi. Inn khat phiatna ah, dangka pek thum ne hi. Dawi te man ding palik ci zaw zen in ah, pisal pawlkhat bang, Uniform kibang leu lau kei in ah, zeem hi. Gua tem khat tek leh, theikhuang ih cih, khat tek a letnet dinguh pia hi. Galkap buu te khat’ inn mun sia akici den kei, a huan khang ah kua vang khat ngil den in ah, phalbi lam bang the meikhu suak thei zel cih khat om se mah hi. Tua te’ khuk sia pen hawlkhiat sak ding hong ci ngei ngai uh hi. A inn liim khawng ah zuu kilup ngem ngam hi. Ko tua laitak in sang naupang, tua leh a palik te pen a uniform teng uh tawh, bel tung khat tek tawh, gua tem khat tek tawh, a huang kiimkot ah ambush dingin pang sak hi. Tua akua vang tak tak gei ah, zo thau tawi minih a lang tuak ah, a vui khia thun in ah, a tang thun lo in ah, a kap dingin na pang khol gige uh hi. Tua laitak in ah a Vum Khai pen bikha lap pan in, inn sung lam ngaa sa in ah, zu khaihsa thawl khat tawi in ah, inn sung lam a zuu phih in ah, inn liim khawng bangah sakhi tuihup kual zua zua kei hi. A khut vasa leng ding bangin zak kem kam in ah, kilawm tham nong in ah, tua laitak in a phuisam na ka mangngilh theihloh, “ Pasian’ tapa Pau Cin Hau’ mai ah, kei hong suak ing, Vum Khai hong suak ing, tung muvan lai bangin hong laam dildial ing, pang sak pang khang gulpi kualna, thaampi kualna, kual thei nawnlo ding hi, mun sia deih lo, khuk sia deihlo, dawi sia deihlo, kau sia deihlo, Pasian’ tapa a aii choi in, Kalvary ah, ka lo kal ee, lan rawh lan rawh” a cih khit teh, kap vo leh! Ci aou mawk hi ven. A khuk vang ngim a zo thau tawi a na ding len lan kei te’n, a vui kia tawh akua vang hong kap leh, hong khu khia ngeng ngang kei sam hi ven, tua lak ah, ko midang te’n lah muthei peuh mah lo, “eeii…a pa uh hong tai ei, hong tai ei, na namsau bang a na man ding ahia? Sat ve” ci a, a sawl nong zen leh, a kong khang a mun kia phung a pang pa in, a gua tem tawh leilak pi hong sat ngau mawk hi ven, heii, sat lum pah ciai, a ngawng kitan ei, ci pong hel zen hi. Tua khit zek teh, “ eeii….a nu hong tai khia leu leu ei..a nu a nu, sunh oo…sunh oo, a cih leh, phaza buk lam pang pan a pang pa in, a gua zum tawh leilak sun pong hel hi ven, heii, a dipngek ah sun let pah ciai, ci leu leu hi. Tua teh a den zek leu leu teh, eeii…a ta u pa pen, a ta u pa pen, delh oo, delh oo, ci hi ven, phaitam lam gua phung a pang pa in ah, a gua tem tawh a sat leh, a zadang bek na sat kha mawk ve le, a si zo kei ve leh, delh ve delh ve, sat lai ve ci nong zen in, a khe sat kha lak lawh ve cin, tai suak hiau, pha zo nawnlo maw…dah si hang ei..suang pal te va bel in ah, hong kuan kik in, hong sim thong leu uh mataw…dah zen si hang ei…ci ngau ngau kei zen hi. Tua pen mitsal liang a ko ka na et uh hang, mu kei lo mawk in ah, ka lungkim zo hetlo pah hi. Ka kianga ka u te khat ka dot leh, kei zong mu het kei mah veng aw, hong ci hi. Ka sak vuah ka nuno te khat naupua khat innka ah ding in ah, ko bel tang ban dawn pan a ka et uh ci leng, tua leh no na mu uh hia? Ka cih leh, bang en muh kul zen zen, dawi sa pa’n mu peuh leh a phazo ve le! Hong ci pah malam hi. Pisal tua zah ta, nungak tangval tua zah ta, tha 500 bang bei mawk ding ahih teh, tua teng pen sun tha paai a, zu peuh ne in ah, a bei khia hon khat aom lai dep, zuau thu bek bek tawh kikhem a nitum zen cih ciang in ah, sum lua mah hi hang. Dawi in hong neu khem peuh mah in, zong hong khem zo tham ngiau mawk in, tak sang het hat hi hangh. A tak tak in cileng, gua te bang ci dawi in mu thei mawk ding, gua te sik in mu ahih mawk leh, gua sik in mu leh, sik te banga mu leu leu zel ding? Sik te suang in maw? Tua leh suang te bangin mu zel ding? Hih zahta a dawi hong khem na pen, Pasian’ thu ih zak nailoh man hi.\nLawki sunga dawi’ hong khem na cial nih, amasa pen sai lungtang te, sial sa in, tua te va pia in dawi va bia. A nih na ah, gua te sik sa in, amah bia nawn lo in, ih kianga om dinga deih lo in, nawh khia..gua vive lek kei. Tun lawki te akhem na bang ahilo, Khristian a kici, Lai Siangtho zong mukha, gumpa zong thei kha, hina pi hang a, tua te lak a hong khem na acial dang te, en to lai leu leu ni!\nTua aa pen Tapidaw ahisa gige te’ lak a ahong khem na cial masa pen leh anuai nung pen kici thei ding hi. Hih pawlpi te in thuman amuh theih loh na ding in ah, Lai Siangtho pen Phunggi te’ lo ngal in, sim thei lo ding, a khiat na khawng bang khawng te, mawk gen theilo ding ci’n kham pah malam hi. Tua man in, milim peuh mah longwah bia lo ding cih khawng te thei se lo, phunggi te’n a gen bang bang, um lel uh hi. Genteh na in phunggi te’n zingsang na maiphiat uh ciangin ah, na zun uh tawm kha ta hel ding ci leh zong, tua bang mah a ahel den kei ding te uh hi lel ngiau mawk hi.\nTu in khem na teng lak a, a cial thum na tapidaw sa te hong khem na gen hi hang. Tua te sangin sang zaw, Lai Siangtho a awlmawh akici protestant te’ lak a ahong khem na khat gen leu leu ni! Khrish pen gumpa ahih na um lua, ahih hangin kha nin in na hong sem in ah, amau’ Kha Siangtho ci zaw lai in ah, Vantunga dawi mangpa in phiat a sawm a, ana nget leh angah zawh loh, Pasian’ thukham 10 peuh phamawh sa nawnlo dingin ah hanciam uh hi. Tua pen Upadi palsat na hi a, a kikhek tawm, nipi man lo tan na khawngte thupi lo hi, ci’n um sak ngiau uh ahih teh, thukham phiat ding phamawh asa lo hong hi pah hi. A thukham dang te lah phiat lo ding cipong napi, tua nipi thukham pen bang phamawh lo ci se se uh hi. A makai pi pa un ah, milim biak khawng a khuan apiak teh, poi sa lua a, sisan naisan tawh lei a aleng khia pawlpi te’ mah hina pi, ahih hangin tu in, tua te’ phuat sa nipi man lo thukham nambat 4 phiat na pen, thukim pih ve ve mawk zel uh hi. Tua ahih manin, Sunday tan na pen, Pasian’ biak a sawm takpi te in ah, ih theih ding in ah, Kaina biakna tawh kibang ding hi, ci’n ah Kha Siangtho’ hilh kholhna kamsang te’ gen om hi.\nTua ahih manin ah, Kaina biakna pen den in tawm gen khin hangin, amah pen gankhawi hilo in, lokho mi hi in ah, ama’ aa dingin gah leh teh baih lam zaw in, anau pa Abelah pen gankhawi hi’n, Pasian’ sawl na pan in, ganno kawk baang lo, poi na neilo, go in asisan luang sak in tua tawh, hong bia un cih hi hel se hi. A mah a upa zaw hi’n ah, gan no tawh biak sawm leh, a nau pa’ mai aa ava thum phot a, ganno khat neih phot hong kul ahih man in ah, a ma’ aa dingin gen hak zaw hi. Tua ahih manin ah aneih sa khempeuh lak a, a hoih pen gah leh teh te, vui nei pi nei te, tawi hen la bia leh ama’ aa dingin lem tang zaw hi. Baih lam zaw hi. Tua hin ah, khaci gah ahoih aneih khempeuh teel teel in ahoih pen tawh va bia hi. Ai hang Pasian’ sawl na ah, sisan luangin hong bia in cih hi mawk a, khai gah te sisan luang theilo ahih teh, Pasian in na sang lo hi. Tu lai a eite’ lungsim bang hi leh, a bil nuai suk ve ni in ah, hi te sisan luang thei lo pi, si san luang in hong bia in ka ci ve leh, va cih ding hi’n ah, ai hang Pasian in tua ci zizen khol lo in, na sang lo lel hi. Van pan in tua biak na kisang cih teci pang ding mei kia sak lo, kang lo lel hi.\nA naupa Abelah in bel, a gankhawi te’ lak ah, ahoih pen pen, hong pai pih in ah, go lum in a sisan luang sak in, tua tawh biakna pia in ah, Pasian’ kiangah khuk din in thu a nget teh, sang hing cih na teci ding in ah, van pan in mei hong kia in, kang tum se hi. Tua ciangin aheh suak in ah, Kaina a kisanglo a u zaw pa’n ah, anau pa hong that dih mawk hi. Tua mah bangin hih leitung beikuan teh zong, Pasian’ sawl na banglo pi in ah, Pasian abia pawlkhat hong om ding hi. Tua te pen Sunday tang te hi ding hi. Sunday tan na in, Kaina biakna bang hi ding a, Sabbath tan na in, Abelah biakna bang hi ding hi, ci’n hilh kholh na na na om hi.\nU te nau te na ngaihsut ding un ah, Kaina biakpen dawi hilo in ah, Pasian tak tak hi. Aman Pasian pen mah hi. Ai leh aneih sa lak a, a ginalo te tawh bia a hiam? Hi hetlo hi. A limci pen, ahoih pen tawh a biak hi. Ai hangin Pasian in asang maw leh? Sang lo…Bang hang hiam? Pasian’ sawlna ah sisan luang in bia in ci hi. Ama’n khai gah tawh bia mawk in, sisan luang lo hi. Tua man in sanglo hi lel hi. Tua pen tu a Sunday tang a, aman Pasian’ biate’ om zia ding, et teh na hi, ci ngiau mawk hi. Abelah pen in bel aki sawl bang bang ganhing sisan luangin bia ahih man in ah, ami’n a nau zaw hi na pi’n, Pasian in asawl banga bia ahih manin, na sang zaw mawk in ah, tua tak teh a u pa pen aheh suak in, a nau pa that mik mek hi.\nTua mah bangin leitung beikuan teh zong, hih u nau te’ aa mah bangin, a gina muh zawk het loh, aneu muh zawk den kei te’n, akisawl bang zui in, Sabbath ni zangh in Pasian man bia ding uh a, Pasian’ man mah bia na pi a, Sunday tang te a kisang lo a, Sabbath zangh te’ aa aki sang pen heh in ah, a leitung nuntak na vuah, khat vei bek atung et zawk ngei loh uh, Sabbath tang te’n thupha asan zawk amuh uh teh, phial maimang sawm in ah, Sunday Law-out sak ding ci in ah, hilh kholhna om lai hi. Tua ban ah, u te nau te; hih protestant te pen, LST zong sim, gumpa zong um/sang, um bek lo in ah, gumpa migi lua peuh mah in ah, eite in Thukham zuih na tawh gupna kingah zo ngeilo ahih tak teh, en lah zui zolo mawk ih hih teh, ong zuih sak ding, Topa Zeisu in, gamtat hoih nei in ah, thukham zui-in, zui zo in ah, tua Ama zuih zawh na pen, tuu mul puan bangin ah, eite hong khuh dingin, ei’ gamtat hoih in hoih ta kei leh, Amah um peuh leng gupna ngah ding, ci’n ah upna man lo khat dawi in hong guang hel leu leu hi.\nHih upna pen bel, Lucifer leh apawl te’n, independence ava ngetlai a, akiphal lo, Thukham akiphiat nuamlo pen, phiat sak na dingin hong zangh in ah, Sunday ih tan hangin ah, ei’ gamtat hoih tawh gupna kingah hituan lo aih teh, bang mah thupi kei, cisak to leu leu mawk hi. Tua pen bang tawh hong kibang ding hiam? Cih leh – Kaina’ biakna tawh hong kibang ding hi, ci hi. Tua ahih man in, u te nau te, dawimang pa, satan, Lucifer ahih lai a, Pasian’ kianga thukham phiat dinga a va nget, angah loh, ngah hi leh zong, independence mawk mawk nuam lo in ah, in-di-peek-leeng ahi dinga ava nget hi ngiau ahih manin, na pia lo, tua pen ih phawk dingin hoih hi.\nTu in, tua protestant; Topa’ migit na, migi sak lua lianga asang khial te’ lak ah, cial nga na ci ni in ah, dawi’ hong khem na, cial dang khat hong paito lai in ah, piang thak ci het hat leu leu in, tua piang thak te’ om zia pawlkhat, kei bel va kihel ngei keng in ah, Kaptel khua ah sikha lamdang khat om, mun tuam tuam ah zong tampi om hi. Ai hang tu a Kaptel aa pen tel zak pen ka hih teh, hong gen ning in ah, Pawl tuam tuam te in tua sikha lamdang pen bawh khiat ding va hanciam tek uh ci, ai hangin thungen in ah, peuh khukden vial leu uh, a pang khawng beng ek, cih bang suang tum khat peuh in ah, a si zolo liang lo ding khawngin deng ek, cih bangin hi zel a, kua ma’n hih meng meng ngam lo hi. Tua laitak in ah, piang thak pawl, pawlkhat vapai in ah, nawh khia ding hi hel leu leu hi. Thunget bek zong hilo in ah, tua leh anawh khiat ding uh ciangin ah, amakai pa un muthei in kineih hel se in ah, ei’ tai ei, tai ei, calendar ah lut ei, thakhat in alawm te tai in, calendar alom atangin thup bunuai in ah, meikhuk ah khul uh hi, ci. Tua leh, ei…taikhia leu leu ei, vut tui um ah lut ei, delh meng mengin la, a gong huu oo. A vuttui taw a om lai teng tawh, lok gawp oou. Taikhia theilo dingin, agong huu ou. Lok lum oou, ci in ah, vut tui um sungah, dawi kiguang, agong hu in ah, a vut tui cian lai teng tawh, amit khawng siip gawp in, lok gawp in, lung ngam a si dingin, lok gawp uh hi, ci’n ah atel theih mah mah khat in, hong gen hi.\nKa ngaih sut sut ciangin ah, hih khem na pen, khem na sang mah mah hi na pi’n, niam mah mah zel hi. Bang hang hiam cih leh, LST leh Topa Zeisu min a zangei nai kikeuh hiau lo, lawki te a khemna den a ih gen, cial nih na, gua te siik in mu a, sai li aa ih kap teh, thau a ih kap sang nasa zaw, a ci hel se zen te’ khem na pongsan in pai hi. Tua te’n zong khuk sia khawng, gua tem khawng, tawh delh zak zak in ah, dawi te nolh khia ding, ka kiangah om ken, pai khia in, a ci hivet nong sam hi. Ai hangin, dawi pen bel vantung mikim lai, aza lian lua peuh mah kim lai, hong zakia in, dawi te asuak hi mawk in ah, calendar a lut in, tua pan a, calendar ih haltum khit teh, vut tui um ah lut in, agong hu cip dingin, lok ding in, lok lum ding cih bang leu leu teh, tua lawki te’ akhemna cial tung nung zaw zek pen, tua pen sen tawh hong khem kik hi hel zen cih, hih Pasian thu thei a, aki ngaih sun mah mah piang thak te in ah, phawk kha lo uh hi. Mangmu peuh om in ah, amau’ mang muh na pen, LST in bang gen hiam cih en nawnlo in ah, tua mang muh na zui pah ek mawk leu leu uh hi. Ai hang in ah, Martin Luther’ khanglai in zong, tu a bang te pawl, na na om in ah, a man fanastic te ci hi.\nThe Great Controvery laibu ka tei lai in ah, tua fanastic kammal pen ei kam in, om nai ngeilo mai ahih man in ah, a mot phuut te ci in tei ing. Bang hang hiam cih leh, LST in tua ci in, Topa in a deih dan tua hi, cih hiam hiam om se lo, amau upmawh bang amang mat uh bang, tawh na sem ek mawk in, Pasian bia hiau mawk uh ai tak teh, mot phuut ci’n ah min guam hing. Mot phuut pawl, fanastic te. Martin Luther in zong, RC pawlpi te’ hong bawl siat na bel, a pawlpi kitam kei leh hong deih aa hong bawlsia hin ah, ih thuak ding mah hin ah lamdang lo hi. Ai hang ei’ sung gige ah, hih mot phuut pawl hong om ciang in ah, lungkham huai zaw hi, ci’n ah, na na gelh ngei hi. Tua ahih manin, hih khem na, mang muh na peuh, mang mat na peuh tawh akhen tawm tawm, LST gen’ bang hiam cih akan nawnlo pawl te pen tapidaw aki sa lua mah mah, PASIAN’ thu zong thei aki ci, siam akisa lua te kiang hong om ngiau mawk teh, dawi in hong nai khem mah mah hong niam khem mah mah ci’n ah, phawk ding kilawm hi.\nZing khawng ciangin Sikha hopih theih na khawng zong hong zangh ding aa, hi’n tua sikha hopih theih na pen bang tawh a nasep hong picing, hong taang tung zaw pen ding hi, ci hi. A si sa; ih it, ih u ih nau, ih nu ih pa te’ kha hong sap sak thei in hong kibawl ding aa, tua te in a ciaan khawng hong pia ding hi, a man zong hong om ding hi, ci hi. Ahih hangin tua a si sa ih mel theih ih it te kha pen tua bang a kisam thei hi het hi, tua bang a akisam thei aa hong kibawl te pen dawi hi lel in ah, tua ih it te’ kha takpi hi het lo cih, ih na theih khol ding zong athu pi khat hi. Bang hang hiam cih leh ahun hong tung teh, tua bang na lamdang bawl te’n ah, ih pa te, ih nu te si sa khawng, hong sap khiat sak thei hen la, amel ki bang, a puansilh kibang, a aw kibang, khawng tawh hong ding leh, ih lungsim ih pumpi a vek in hong la mawk ding aa, ama’ cih peuh peuh kimang kha mawk mah ding hi. Dawi nasep na lak ah atua pen, leitung bei kuan aa api cing sak pi pen khat hi ci hi. LST in misi te’n phawk na nei kik nailo ci hi.\nTu in tu ni aa ih gen na te lak ah, dawi’ hong khem na acial te atom no in, khat vei hong suut suk kik pak ning. A cial masa sailungtang khawng hual in, dawi te in sial sa hi ci in, mi cina te’ dam na ding aa tat kik na ding in ah, liau sum ding in ah sial sawmthum, sailungtang sawmthum puak cih bang dawi direct in abia hi zong tua te pen, dem ngam lo alungkim nang bawl zaw, biak cih taka a abia. Tua teh, acial nih na leu leu pen, guate siik in mu hi, ci hel leu leu se in ah dawi pen bia nawnlo in ah, ih kiangah om sak vet nawnlo ding, nawh khia ding cihel vetse leu leu in ah, gua sui zeza in nausau bang aa, tua tawh dawi te hawlkhia hak hak keii. Tua acial nih na LST leh TopaZeisu gum pa’ thu a zanai peuh mah lo, lawki te akhem na, tua cial nih om hi. Khat pen in bia, khat pen in bia lo in, ih kiangah om sak lo ding aa nawh khia tua cial nih in hong khem hi. Ai hang tu in tua lim pian in hong khem in ah, tapidaw suak khin LST zong mu khin, gum pa Zeisu zong sang khin te’ lak ah acial niam zaw pen ah, leitunga a makai lian pen pa uh, Topa Zeisu cia in zangh in ah, tua pa gen peuh peuh zong Pasian zong thukim, ama cih bang bangin zui, ci’n um sak in ah, den aa Pasian liat na ih gen lai in ah, Topa pen anak pheh in kaii zo kei mawk ni lian lua ih cih phawk kha lo in ah, hih leitung ah Topa Zeisu Aaanaa neih zah nei hi, ci’n um sak hel se hi. Tua hin ah, thukim peuh leh, thukham zong phiat thei, puah pha thei, milim biak khawng te phiat, Sabbath kim lai Sunday in laih, Mazih lim peuh bawl sak, Topa Zeisu lim leh misiang tho te lim peuh a ta tak te ih it na ih zahtak na in, tua milim mai ah kun in, bia sak, ai hang Pasian thukim ding hi ci’n um hel sak mawk hi. Pasin in vantung mi seh thum suah seh khat leh, a it mah mah avang lian aa bawl Lucifer sangin a it zawk Thukham 10 a phiat nop loh pen, phiat zo sak uh hi. Tua pen tapidaw sa te lak aa ahong khem na acial nuai nung, ai hang a mihing buppi a hong khem na, lawki te aa cial nih leh tu aa pen a cial thum na hong suak ding hi. Tua ciangin ah dawi te ii hong khem na a cial li na, protestant te lak mah ah, LST zuih kul hi, milim biak khawng, hoih lo hi, ci a sisan naisan luang liang aa, milim bia te nusia aa, a pai khia protestant te. Tu in ah tua milim bia te’ phuat sa ahi Sunday tan na pen mah tawh lungkim to leu leu uh hi. Pope in ah Pasian’ thukham laih thei zen zen kei, ci nuam na pi uh, Pope leh Kumpi te kop aa akikhek, Sabbath kim lai Sunday aa bawl uh, tua pen mah zangh in, Pasian biak na ah lungkim hel leu leu uh hi. Tua pen tapidaw sa te hina pi, ahong khem zawh na cial li na hi. Tua pen atung nung pen kici thei ding hi. Ai hang tua sang a nasia zaw khat hong pai in ah, den aa ih gen piang thak te, tua piang thak te pen in ah LST don nawn vet lo leu leu in ah, LST in bang gen hiam cih om lo in, mang lamdang peuh hong man uh in, mang mu peuh hong om uh in, kamsang peuh hong om uh in, tua te cih bang bang zui hiau mawk leu leu uh hi. Tua te acial sang pen ci ding ii hiam? U te nau te eite, Pasian tawh maitang kimu aa, kiho om lo, tua man in Pasian’ kiangah, ih deih vangen thei, Ama hong awi na pen a awging en zah pah lo ih hih teh, LST sung dong in ah, Topa Zeisu kuudai dawimang pa in na na ze-et lai in ah, tua ci in, LST in gelh hi., tua ci kigelh hi, ci’n na phi zel ahih teh, PASIAN’ tapa takpi in LST kammal man aa phi ahih leh, ei zong ih din mun pen LST kammal bek zat ding Pasian biak na ah lungmuang huai hi. IH lawm te khat in amang mu in ah amang mu na ah amuh cih bang lel te, muan huai zolo hi. Hih pen phawk khial kha peuh mah kei ni. Bang hang hiam cih leh, Pasian tawh maitang kimu lo ih hih teh, maitang kimu aa ih kiho taang dingin, LST na na om hi. Tua LST sung aa agen tawh kibang lo pi pi te, kamsang hing aki ci zongin um kha mawk kei un, a nung zui kha kei un, tua kamsang pen, dawi piak, Pasian’ aa ding lim pong san sun aa a piak en, Pasian’ aa sa kha, ai hang amang muh na pia pen dawi na hi gige, tua ding aa dawi hong khen na cial hi.


timestamp: atn

url: =US gamsung alutding vanleng sungah Electronics Device agol zat kikhamding ~ ZD :: ZOMI DAILY\nposted on 21 March 2017 at 3:32 pm Lomkholna: News, Sawltak, USA, World\nUS gamsung zuanding in alengding gamdang vanleng te sungah Electric Devices agolpian (Mobile Phone sangin agolzaw) te puakkhuan khakcipding US Authorities in geelna nei cih Reuters pan kiza hi.\nHihbang in “US-bound Foreign Airline” te ah khakcipna abawlsawm pen vanleng sungah ngongtatna aneihsawm Terrorism Threat om ahih manin Planning akinei hi ci’n US Officials te’n Reuters te tungah zanni in genkhia uhhi.\nHih thukhunthak “New Rule” pen Department of Homeland Security (DHS) panin amanlang theithei in ki tangko khiading ci a, Monday ni bangin aki tangko khiatding ki ummawhpah hi. Abeisa nungdiaksungteng in US Government in lauthawng sakna Threat tuamtuam tuakkha ahih manin hihbang in geelna anawhneih mahmah uh ahihi.\nHih thukhunthak pen Foreign Airlines sawmval peuhmah ah kizang khading kici hi. Associated Press kici AP News te ii pulakkhiatna ah tua thukhunthak pen adiakdiak in Middle East leh North Africa gamsung aom gam 8 te tungah kizangkhading ci uhhi. Middle East leh North Africa gam 8 sung aom Airport 10 te panin US gamsung zuanin alengding vanleng te acihna ahihi.\nMiddle East sung aom Jordan leh Saudi Arabia gam te ii vanleng Airlines te khakcipna Ban sungah kihelding ci’n Reuters te’n genkhiatna neikhin uh a, adang gamte ahihleh bangmah pulakna kinei nailo hi.\nRelated: USA, New Orleans Parade pawisung mawtaw khatin nawkgawp in mi 28 liam ~ ZD\nUS gamsung aom American Carriers te ahihleh bangmah khakcipna omloding cihi. US gamsung azinding, US zuanin alengding te’n theihhuai ahih manin, naki hilhsawn un. ZD Sawltak #zomidaily\nPrevious: San Francisco ah numei khatin Herbal Tea adawnleh si ~ ZD\nNext: Laipil mahmah numeino khat gensiat limthuak mahmah sese ~ ZD


url: =Ngaih sut leh Phawk huai thu te'\n* Na mai hong khak nuam mitampi' aom hang in; Pasian in ka masuan hong hon sak ding hi ci'h na up leh kua ma theih loh kal in na dau paipai gige hi.\n* Dau pai na akici khempeuh ah' mihing te gel na sang in Pasian gelna in mui bun zaw in tangtung zaw ahih lam, Zomi te'n kitel kim khin nailo ihihi.\n* Pasian cih vanglian pa min lawhna anei leitungbup minam khempeuh lak ah Zomi bek i hihi. Tua in leitung genloh vantung kha nuntakna ding ah lungnop na hong pia thei vanglian namkim lak ah ei ading PASIAN hi zen hi.\n* Minam lian mipi cing taktak te in amau minam kampau, ngeina leh a zat lai te minam dang te tungah azuak siam mahmah minam te minam lian hi lel ahihi. Pasian in Leitung ah minam lian ding in teltuam koih tuam ding mi tuam bawl ngei het lo hi.\n* Hong ki muhdah leh na mai ah ' Gensiat na adimtak in mipil ten in thaang hongsiah sa in koih a, Na awk khak loh nading in Pasian vaang liatna na kisam hi.\n*Minam avei taktak te in a pianna gam puah uh a, Gilpi bek aen leh aol sa zui minam te in paangbeel minam ki uk mahmah hi. Banghiam leh' mihing te nih vei suak kik in leitung ah ci le sa nuntakna omlo a Nuntakna nihvei cilehsa tawh hong kipia lo ahihi.\n* Pasian in Leitung mi khempeuh bawl in piangkhia sak thei hi na pi Leitung ah a namnam in Pau leh Haam hong a omna in Pasian hoihna kiliat khiat nading mipil te bawl theih loh Pau leh Haam ahihi. Napilna Pasian hong piak hi a, leitung om minam tuamtuam Pau leh Haam nabawl khia thei kei hi.\n* Na khasiat nading leh na lungsim ki siat nading in Kam pau na, Aw zakna na bil in zak hun leh lai nasim laitak in; Vantung ento in la, Pasian bawl na lamdang te na ngaihsut kawmkawm sa in lungdam tak in huih siangtho dik hiathiat le ci'n Pasian nasep na; na lamdang hoihna na sivui sung ah hong lut ding a, Pasian vangliatna na thei ding hi.


url: =Ka Thelnah (2) ~ Zam Thuam :: ZOMI DAILY\nposted on 6 June 2016 at 2:41 pm Lomkholna: Article, Zamthuam\nLawm le gualte sungah amah pen mite telsiam in thungaihsut dan manlang hi. Amuhna zai in, mailam ding gelna tampi tak nei hi. Minam le gam cih pen vei in nei ngiat hi. Amah ka cih tua nu pen amin Sanlek ci-in lawmlegualte in ka sam uh hi. Hoih mahmah ci-in mite lakah a kigen vangvang lo hang a ngaihbang hieuhiau amah tawh thulela kikup khop pen ka lung a kim mahmah mawk hi. Amah ngai ning ka cih ngei loh hang ngaih kei ning cih peuhmah zong ka ngaihsun tuan kei hi. Amah tawh kisai ka ngaihsut thu in ama kiangah om dennopna bek ahi hi. Ama thugente ngai in ama kisapna le a sepnopte ka huh ciang nuam ka sa hi.\nAma lunggulhna le gamtatna hoih ka saklote zong bangmah gentuanlo in ka huh theih zah hanciam in ka huh hi. Kei lunggulh thu-in ama deihnate ka dip theihzah in ka dim ding hi cih ahi hi. Thu khat peuhpeuh ka kinial uh ciangin zong ama cih tawh a kituak kei leh a lungkim theilo amah pen ka manna ahih hang ka kilelh bawl, ka kikhialh bawl den mai hi. A mai tang nopmawh ding ka lungnuamlo hi. Hi bang ka cihciang ka kimuhna zia uh bang dan cih hong tellote in bang dan hiam a cihnop pawl khat om ding hi. Kei le amah pen University ah kum kibang in a lutkhawm ka hi uh a, Major khat ka hi khawm sawnsawn uh hi.\nEi mi lawmlegualte tawh kithuahna pan laigelh le laisim a uk ahi kei le thulela thei in minam le gam a vei amah pen lawmlegual lakah ka thu uh hong kituak phadeuh hi. Lawmte thulela gente sangin ko uktuak ka kikum uh hi. Kuama lunglut khollohthute tam kikum lua hi ding ka hi uh hiam, damdam in lawmte tawh kithuah sangin ko tengel ka kilim thuah semsem uh hi. Tua bang hi lel in midangte dan in kimuvat, hoih kisa tuak, kithuah kingai cih bang dan in a lamdang kimuhna, kituakna cihte om tuanlo hi. Lawmlegual mah tawh a khang khawm sungpan a kithuahthuah suak kha ka hi bek uh hi.\nA ngaih bang mahmah lel ahi amah pen hun hong bei tohtoh tawh kituak in mitam tawh hong kithei semsem hi. Lawmlegualte in ahih leh kei tawh a kingai hong sa in hong ciamnuih thei uh hi. Lungsim picing mawhlo amah in ahih leh heh ding ngaihsun lo in tua dan hi kei cih ciang bel telgel mualmual zel sam hi. Kimuhna le kithuahna hong tamtoh tawh kizui in ken ka hih leh telgen ding cihthadah ka lung bang khat veivei hong kisim hemham thei ta hi.\nKa hamtoh tawh kizui in laigelh, la gelh (poetry) cihte ah lunglut semsem le ka nuam ka semsem hi. Sunmang manman in tuate kawm ah ka hunte ka beisak pen nasep bangin ka nei thei phial ta hi. Thungaihsut vai tawh a lungkimlo sepkhiat bulphuhna lamah amah zong hong thahat semsem hi. Zalmang sungkhia nuam mihing khat le sepkhiat a bulphuh nuam mihing khat kikal ah bangmah kigamlatna a om dingin ka ngaihsun khol kei hi. Aihhang tua pen a lau huai mahmah time bomb ahih lam ka phawk khak ciangin in ka ziakaita hi. Ziakai cih sangin thangpaihna le khasiatna tawh ka ma a zial bawl ding ka hihlam a thei kha lo ka hi mawk hi.\nA kipatna pen Lawm Lianpi hang ahi hi. Lianpi pen kipawlnate ah makaihna le nasepna lam pen kiva mahmah hi. Lungsim siangtho in man a sakna mun ah dingkip hi. Man a sak kei leh deihtak nial in a kisap lethatang zang ding zongin a kiging nam ahi hi. Sepkhiat dingin a piang thei thute tung a ngaihsutna kinga hi. Khat veivei ama cihloh thu sa lo hi. Ama genthute sungah khantohna, minam itna le gualzawhna ding thute kihel hi.\nKhatvei lawm Lianpi in kei kiangah “Sanlek tawh bang ciang tungta naw hiam?” hong ci hi. Kei zong ka cihna ding ka thei kei hi. Ka lawmnu lah hilo, ka lawm bek lah ahilo Sanlek tawh kisai in a gol mahmah khialna khat ka bawlna hong kipatna zong hong hi pah hi. Ka dawnna ah “ A kingai cihdan hi sam kei ung e. Kithutuak thu kikum khawm, lawm hoih gual hoih khat dan hi lel ung. Kawlte cihdan hi leh “tangechin”ciang hi” ka ci miaimuai mawk hi.\nAman zong “ Sanlek pen a manpha mahmah Zolia khat in ngaihsun ing. Mailam ah ngaihpih tulpih ding khawngin na ngaihsun kha na?” ci-in hong dong beh hi. Kei zong lungsim siangtho tak leh bangmah mailam ding ngaihsunlo tak mah in, “Tua bangin ngaihsun kei kikholhpih lawmhoih, zawl hoih khatin ngaihsun ing.”ka ci hi. Lianpi in zong “ Tua dan ahih leh ken Sanlek pen ka kingaihpih ding le ka tulpih ding kicing ka sak mahmah khat hi in, nang tawh tua ciang ahih leh kei kipan nuam ing. Nang zong panpih o maw” hong cih ciang ka khialhna mun ka theihloh khialna khat a om lam ka kiphawk lak hi. Kei pau tawh keia awk khin ahi ken ahih leh lunglutlo takin “aive” ka ci nuang sam hi. Muanna lianpi tak tawh ka khut hong len in ka khawlna uh ahi niangtuisai pan a ciah lawm Lianpi en in bang dan hiam cih gen theihloh khat ka awm sung thuakhak tak in hong lut mawk hi. A kician khat in ka lungsim sung khasiatna tawh a kigawm dipkuatna khat hong lut hi.\nHih bang teng tawh Sanlek maitang ka muh ding hamsa ka sa ta hi. Kipaupih nang khat peuhpeuh om leh paulap zongin amah tawh kigamlatna mun ah ka tai thapai ta hi. Ka zia ka tong manloh cih pen Sanlek in zong hong tel kha ding hi. Ahih hang kei omzia tawh kisai bangmah mah hong cihlo in ka gen khempeuh ama lampan a um bangin hong om tawntung hi. A um takpi hi ding hiam cih ahih leh ken ka tel tuan kei hi. Ahih hang kei genthute a um takpi ahih lam ka theihna ding thu khat hong om mawk hi.\nLaisin na khan pan ciah dingin ka kithawi leh ka nungpan a thungkuah khau khat in hong letsak hi. Ka etleh Sanlek na hi mawk hi. Mai gum lua lah hilo, lungsim nawngkai mel pau pian sa in “ Tuni bel na man kei zong nong zuih loh phamawh diai maw? Kong kikuppih nop a thupi mahmah khat om. Ka mailam buppi ding tawh kisai ai maw” damtak le aw siangtak in hong ci hi. Ama cih ahih nak leh a nial ngam ngeilo ken ka hih leh tutung taktak ciang nial ning cih ngaihsun thei nai tuanlo in ama cihna ka va zui ta hi.\nNiang tui sai sungah tu-in kipaupihlo in themvei ka om ngenga uh hi. A dipkuat huai gamtatna pen Sanlek in pankhia in hong puakkhamsak hi.\n“Tu sung teng kong muhnop hang nang man thei ngei mahmah lo in kimu thei ngei khang ei mate”\n“Kei pen numei khat ka hih banah sepkhiatna lambek ngaihsun khaden in mailam ading ngaihsut kholna lam ah thanem pian ka hiam kici thapai thei ing. Tua aih ciang a tuni nang hong zawn kai ve. Nang pen kei tawh kisai thu khempeuh kuppih thei pen ding, tua ciang zong tel pen ding naih ciang a a ci e”\n“Bang thu om dihdih ai hia”\n“Bang ci na hia leh, niangnuang nang pen khat veivei pasal vai kei mai ve the aw. Lawm ngaih khawng nei ta na hia? Hong huh ning ei. Aih hang pasal vai tak a na om sitset kei leh kuaman ngailo ding ai maw?”\n“Tua te koih phot oo… hehehe… Nong gen sawm pen bang ai hia?”\nKei tungah hong muhna le kei bang ci in hong ngaihsun cih hong ka thei ta mawk hi. Khawl nawnlo in ama thu ka dong suak pah hi. Bang dan bang dan ahi zong hihsang na sa zaw nawnkei ning a ci thei khin sa, a thuakzo dingin kigingsa in hong gen ding thute a ngai dingin a kiging ka hi ta hi. Amah zong a sam hong veito nuang in hong gen takpi ta hi.\n“Lawm Lianpi in propose hong bawl hi ven. Tua ka bang cih tam a ci hi veng aw.”\n“Nang e amah bang ci muhna hia”\n“Citak. Lungsim khauh. Sepkhiatna uk. Hangsan. Pasal picing vai sa ing. Hehehe.. Nang bang hilo”\n“Ama tung na hawmthawhna bang om ai hia?”\n“Ka gen nang om kei.”\n“Imm…. Kei theihna ciang ah zong numei tawh buailua lo khat hi. Na gen ding hawmthawhna na muh kei leh nang ading ahoih pen hi pah ei. Aih hang mi dangte in kei bangin lungduaitak hong thuak hithiat ding ci-in ngaihsun kha kei o maw” “Aive… ken bel nang bang a lungsim siangtho tak a kakithuahpih lawm taktak dan a kong ngaihsut nang bek om mai. Lawmnu khawng zong ngaihsun vetlo a na om zong thupi sa mahmah ing ei. Nang tu dong ngaih khat zong nei nai lo maw?”\n“Hi thute i genloh hoih zaw in teh. A taktak bel Sanlek aw, pasal vai nong saklohna, kician nong sak lohnate lawmhoih khat na hihna tawh nong hilh ding nong theihsak ding kisam sa ing. Oi… huah Lianpi pai ei. Hoih tak hopih o maw. Kei ka pai nang khat om in na pai ning. Lianpi! Hei Lianpi.. Hiah tu ung ei. Hiah na tu vo kei vai khat om in na pai khol ning ei”\nLianpi ko kiang hong pai hi. Nui seisai in hong paupih lam ka bil ah ka za kha hi. Bang gen cih ahih leh ka telzo nawn kei hi. Nui siaisuai pongin tua mun pan ka tai khia hi. Tua laitak ka theihkhak thu in Sanlek pen kiptak leh khotak in ka theihloh kal in ka lungtang sungah hong lut cih thu ahi hi. Tua ka theih ni in mi khat khut sungah amah ka ap ni ahi hi.\nLungleng khuangai tak in innlam zuatna lampi ah kal khat khit kal khat a suan ka hih lam kua man hong thei khalo hi. Ataktak in kuama hong bawl hilo kei le kei a kibawl ka hih lam kei le kei zong ka kithei hi.Bang hanghiam cihleh ama kiang pan hibang kammal te a zakha dingin ka kilamen kei hi. Ahih hang ka ciahna lampi pen ka kilehkik nawnloh nading lampi hi hilo ci-in ka lungsim sung ka pom tinten hi. Khat vei ka nung leh-et lai hi. Hih pen a tawpna taktak hi ta ding hi ci-in ka leh-et ahi hi. Ka kalsuan sim in lunglenna le khasiatna tumgingte a ging hong bang hi. (aban omlai) Zam Thuam\nPrevious: Pasian’ lim-le-meel puading Krish nungzuite\nNext: Zomi Khristian te Mission sepzia lungngaihna


url: =Kha Thu ih Kimopzia a maan keileh kha-nin kivei ding :: ZOMI DAILY\nposted on 11 February 2016 at 8:14 pm UTC+9:30 Lomkholna: Biakna, News, SuanghDal\nMi pawlkhat in kha tawh kidimna a cih uh pen kamtuam pauna le kamsanna tawh ciamteh uh hi. Kha tawh kidim nading a kisap sak uh kibualna pen seide le a pawlte tawh ciamteh uh hi. Piangthak ing ci-a na seide keileh a piangthak taktak nai lo na hi ding hi, cih bangin gen thei zel uh hi. Seide le a pawlte ih cih pen thusuak upna, tukna, kipumkhukna, otna, lamna, dianna, khut lapna, khutkawi tumna, khut bet a uang lua le Amen-Heleluijah bekbek tawh kidimnate ahi hi.\nHih upna pen crusade a kici thu hong om zawh a kipan hong piang hi phadeuh hi. A diakin crusade a kibawl ciangin speaker pa-in a hun man ciangin mite amai lamah samin ki-ap sakna tawh pianthakna bawl hi. Tua pen Mangpau in “alter call” ahihkeileh “Decisionism” kici hi. Speaker pa in ama’ cih bangbang kammalte a zuih sakna tawh a ki-ap mipite adingin khentatna bawl sak hi.Tua khentatna a bawlsak khit ciangin a mite piangthak maw piangthak lo cih a theih nadingin a kalh khat om a, tua pen seide le a pawlteng hi pelmawh tawntung pian hi. Tua ahih manin piangthak ing ci napi-a na lungdam theih keileh a piangthak nai lo na hi hi. Lungdamna pen otna, dianna, lamna cihte tawh na lah keileh a piangthak lo na hi ci-uh a, a diang ding, a lam ding, a nui ding, a tawn dingin mite a hah sawl uh hi-a, sawlzawh thu tawhpianthakna(Forced conversion) a bawl uh hizaw hi.\nLST sungah Peter in ama’ thuhilhna a za mite’ kiangah kalh khat bek nei a, tua pen “Na mawhna uh kisik un” cih thu bek ahi hi. Sawltak a lian nihna-ah Pentekos Ni-a Peter’ thugenna ih sim ciangin pianthakna maan thu kimu thei hi. Peter in a mipihte tungah Jesuh Khrih le a Singlamteh kikhailupna thu hilh suksuka a tawpna ah, singlamteh tungah na thah uh hih Jesuh pen Pasian in Topa le Khrih in a bawl khitna thu, Israel mi khempeuh in teltakin thei ta un, ci-in a thu khup hi (Sawltak 2: 14-42). Amaute in hih thu a zak uh ciangin a lungsim uh nakpitakin sukha a, Peter le sawltak dangte kiangah, “Sanggamte aw, bangci gamtat ding ka hi uh hiam?” ci-in dong uh hi. Tua ciangin Peter in amaute kiangah, “Na mawhna uh kisik unla, na mawhna uh hong kimaisak theih nadingin Jesuh Khrih min tawh tui kiphum ciat un. Tua hileh Pasian’ piakkhong Kha Siangtho na ngah ding uh hi…” na ci bek hi (Sawltak 2: 38).\nA piangthak nuam teng a mai-ah hong ki-ap un ci peuh mah lo hi. Kha Siangtho tawh kidimte in seide le a pawlte nei hamtang ding zong ci lo hi. Lungdamna tawh lam un, diang un, tawn un, zong ci lo hi. Speaker pa’ lam panin sawlna khat zong om lo hi.Kalh khat zong nei lo hi.Thuhilhsya pawlkhat in bel a tuamtuam tam sak hi. Peter in Khrih ong tatkhiatna singlamteh thu bek gen hi. Kalh kul lo, sawl kul lohin a thugen a za mite in “bangci gamtat ding ka hi uh hiam?” ci-in dong zaw hi. Tuhun teh tui kiphum ding min sazian la, kumcin teh, tansawm on teh, crusade pan speaker pa ong sawl daandaan cih bang peuh ah kinga thei hi. Tuni-a thuhilhsya tampitakte sermon tul khat in khamangthang khat zong man zo lo-a, ahi zongin Peter in sermon khat tawh khamangthang 3000 man hi (Sawltak 2: 21). Tuhun a’ te-in sermon tawh khamangthang a mat zawh loh ciangin khamangthang tampi a man thei ding lampi tuamtuam zong uh a, tua pen lamdawt tawn upna (easy believism) hi a, a tunga ka gen seide le a pawl teng tawh kizom hi.Peter’ thuhilhna tungtawna pianthakna maan taktak ih et ciangin kisawl zawh thu tawh hi loin zakna tungtawn a ei mahmah a lung himawh masa ih hih ding kilang hi.\nCrusade om sim, ki-ap, Crusade om sim piangthak denkeei cih pen pianthakna maan hi lo ding hi. Speaker pa’ cih bangbang zuihna tawh piangthak hi loin, Peter’ gen banga mimal in upna tawh bangci gamtat ding ka hi hiam? ci-a ih dot ding hi zaw hi. Speaker te hong dotdot hong sitsit hong zolzol hong khimkhim ding hi lozaw hi. Amah mah kitel sitset in hong kan mite tuiphum pan lehang pianthakna maan hi pan ding hi. Tua banga pianthakna maan a pian nadingin mite a cimawh in a koih zo thuhilhna Peter le sawltak dangte bangin ih hilh thei mah hiam?Mite a lunghimawh sak zo thuhilhna, mite in bangci gamtat ding ka hi uh hiam? a ci sak thuhilhna a zak manun nang kiang hong zuan mi bangzah pha hiam? Ahih keileh pawlpi’ ngeina daanin a hun a tunteh tuiphumna a bawl zelzel pong ih hi kha hiam cih a kisit tel ding pawlkhat om dingin ka um hi. Ahih keileh phum theih nading lampi zongin a phumphum pong na hi kha hiam? Kisikna maan ngah nadingin Lungdamna thu a maantaka hilh theih kul hi. Tua kisikna maan tawh tui kiphum kul a, tua tuiphumna ah Kha Siangtho a kingah pah ahi hi.\nKha Siangtho pen vangliatna (power) bek hi loin, mimal (person) ahi hi. Tui kiphumna ah ih ngah hong kiciaptehna Kha Siangtho pen a bupin a kinga hi pah hi. Ahi zongin ih nisim nuntakna ah Kha Siangtho tawh kidim theih nadingin sianthona kisam lai hi hi.Tua sianthona pen bangmah dang panin hong piang ding hi lo-a, Lai Siangtho simna le thungen a ki-ap tawntungna bek tawh ahi hi.Kha Siangtho a full a na ngah nop leh cih ding hi lo zawin Kha Siangtho tawh a full-in na kidim nop leh cih ding hi zaw hi. Kha Siangtho pen mimal (person) ahih mah bangin upna maan le kisikna maan tawh tui ih kiphum ni in Kha Siangtho a full-in a mimal bupin a kingah pah tek hi a, ahi zongin ih nisim nuntakna ah Kha Siangtho tawh a full-in kidim den zo lo ciat hi hang. Ngah cih le kidim cih kibang lohi. Kha Siangtho ih ngah hangin Kha Siangtho’ deihna ahi Kha gahte (Gal. 5: 22) tawh ih kidim zawh loh hun a om tek mah ahi hi. Himah taleh Kha Siangtho tawh kidim sawm ding pen thu-ummite’ pianzia ding ahi hi. Tua Kha Siangtho tawh kidim nading pen thagum tawh biakpiakna cihdaante hi het loin, Lai Siangtho simna le zuihna, upna ah kipna le daai taka thu nget tawntungna cihte hi zaw hi.\nKha Siangtho thu ih kimuap zia a maan keileh kha-nin kivei ding hi. Gentehna khat ka gen nuam hi. Zogam ah TB lungno dalna zatui sun syama pawlkhatte’ siam loh hang hi ding hiam naupangte TB vei tam mahmah kici hi. Hih TB dalna zatui sungah TB lungno taktak kihel hi. Tua lungno pen vun le satak kikal ah sut ding hi a, a sa tak sungah a thun khakleh TB vei zawsop ci hi. A vun le a satak kikal ah a zatui a paileh bek TB lungno dalna-in piang hi ci hi. Ka gen nop thu-in TB sun siam lo sya-syamate bangin ih Lungdamna thu hilhna ah zong ih kisut khialh leh TB ih ngah zaw ding hi. Natna ih ngah zaw ding hi. Hell lampi hong tun zaw ding hi. Tua ahih manin ih kisutkhialh loh ding thupi mahmah ding hi. Kha thu a maan a ih kimuap ding thupi penpen hi. Kha Siangtho thu ih kimuap zia a maan kei leh kha-nin kivei ding hi. Tua banga a maan a ih ngah theih nadingin Lai Siangtho munkhat bek bulphuh lo-a Lai Siangtho bup kihualkim taka ih up ih pom ih saan theih ding kisam hi. Gentehna in Nungzuipite’ hun lai Pentekos ni-a thupiangte pen Thuciam lui le thuciam thak, hun khat pan hun thak khat ah a kilaih hun (transition period) sungah thu piang ahih manin tua bang hun-a thu piangte a neng a tawngin tuhun ah kiciing kik mawkmawk thei lo hi.\nPrevious: Japan ah om Korea mite ~ Hau Za Cin\nNext: Mi leh Nang ~ Dimno’ Pa


url: =Kumcin Kikhop (2012) CHURCH PASTOR PA’ THUGENNA ~ TBC-Y\nKumcin Kikhop (2012) CHURCH PASTOR PA’ THUGENNA\nTEDIM bAPTIST cHURCH – Yangon\nKumcin Kikhop (2012)\nChurch Pastor Pa’ thugenna\nHong bawl hong siam Tung Pasian in hong kalsuanpih-in 2012 kum hong mualsuahpih ahih manin Ama’ min siang i phat masa hi. TBC-Y Pawlpi Kumcin Kikhop aa hong kihel Pawlpi mi khempeuh le TBC-Y innkuan kim-ah Topa’ kiang panin daihna Kum Thak thupha a thakin hong tung kim ciat tahen!\n1. Pawlpi Kalsuanzia\nPawlpi taangthute i et ciangin Khristian Pawlpi in a khangkhang-in tawnzia nam (2) na na zanga, tuate pen a masa-in lawpna bulphuh kha khanlawhna (Revival) a hihi. Hih tawnzia pen mimal (1) vai hi lo-in mihonpi vai hi a, Pawlpibup ahih keileh gambup leh leitungbup ah huih nung bangin a nung theizelzel a hihi. A tawntungin om den lo-in Pasian in kisam a sak hun leh kisam a sakna mun-ah piang kawikawi hi. A nihna tawnzia pen ngaihsutna bulphuh thaksuah tohtohna (Renewal) hi a, atunga i gen bangin tun hun nei lo-in a tawntunga neih ding tawnzia a hihi. Cing lo leh taak lo pi-in TBC-Y Pawlpi a kiphuh 1997 kuma kipan Pawlpi kong makaihna-ah hih atung aate gel i Pawlpi sungah dai lo, khing lo aa a om ding ngaihsun kawmin a hong makaih aa kinei ka hihi. Lawpna om lo-in Pawlpi in mainawt thei lo-a, ngaihsutna leh pilna omlo-in Pawlpi lamman ah kalsuan thei lo hi. Tua ahih manin hih tawnzia gel mah mailam kum tampi ah zong i kalsuanpih dingin ka lunggulh den thu a hihi.\n2. Pawlsung Kivaanzia\nI hih theih tawpin TBC-Y Pawlpi pen nopna dahna-ah i kivaan a, mihing’ makaihna ahih manin i taangcin lohna zong tampi omkha taseleh, Pasian’ huhna tawh i hih theih tawpa i sep i bawl ahih manin lungkimhuai ka sa hi. Ahi zongin Pasian in thupha hong pia-a, a mimal-in khang semsem i hih manin mailam-ah hih Pawlsung kivaanna pen a khauhzaw semsem a i pai le i hanciam kul ding hi. Pawlpi Syate leh Pawlpi Upate, Department tuamtuam-a makaite khempeuh in khut kilen dimdiam-in hih Pawlsung vaanna a thuukzaw leh a sangzaw-in kalsuan tum ni, ci-in Pasian’ min tawh kong hanthawn hi.\n3. Pawlpi Nasep Lian Nih\nA tunga thupatna-ah kong gen mah bangin Pawlpi in nasep lian (2) i nei a, tuate pen khanlawhna dingin Mission nasepna leh Pilna tawh kilamtohtoh nadingin Lai Siangtho sang (Tedim Christian College) te a hihi. Hauh man leh neih man aa sem ding hilehang TBC-Y in hihte i kipan nai kei ding hi. I Biakinn Thak lamna in i tha i ngal tampi hong suuk hi. Ahi zongin hih atunga i nasep lian (2) te pen neih man hauh man hilo-in sep masak loh a phamawh nasepte ahih manin hanciamin i sem a, Pasian in hong nungkikpih lo-in hong mainawtpih ahih manin Ama’ min i phat hi. Mailam-ah i nasep tegel i hanciam semsem leh i Pawlpi mainawt semsem ding hi, cih um ka hih manin thakiam lo-a i thahat semsem nadingin kong hanthawn hi.\n4. Department-te Nasepna\nPawlpi khat adingin sep loh a phamawh nasepte Department kim-ah i sem a, tuate ah zong ei’ thaneihna sangin a lianzaw leh a sangzaw pi-in semzo zaw ka kisa-a ka lungdam hi. Ahi zongin Pawlpi’ nasepna pen matutna om theilo-in sep tohtoh ding (process) ahih manin mailam-ah hanciam toto-a a sangzaw, a sangzaw ah i kalsuan tohtoh dingin kong hanthawn hi.\n5. Pawlpi’ Thubulphuh\nTBC-Y Pawlpi ii khantawn thubulphuh pen “Khazih le Minam Ading” cih hi-a, hih thubulphuh anei TBC-Y Pawlpi ah Pastor ka sep khak manin ka angtang mahmah hi. Khazih ading bulphuh-in na lianpipi i sep kawmin i minam zong mangngilh lo-in i puah i zuun le i kalsuanpih toh kul ding hi. I Pawlpi sung bek hilo-in i minam sungah zong na lianpipi a semzo dingin TBC-Y Pawlpi Pasian in hong zatsak ding pen ka thunget denna hi. 2013 kum aa ding i thubulphuh pen “Na Gam Hong Piang Tahen” cih hi-a, tua Pasian’ gam a pianna dingin i mimal kim, i innkuan kim leh i minam sungah Pasian mah bulphuh-in nakpi takin na i sepkhawm kul ding hi.\nKei’ pumpi mahmah leh ka innkuan-un dam loh hun tamveipi om mah taseleh Pawlpi in itna tawh hong telsiam-in na i sepkhawm manin seppih, bawlpih Sya, Syama-te leh Pawlpi Upa, Pawlpi makai khempeuh tungah lungdam thu kong ko hi. Kum (3) sung a tha a ngal, a siamna le ahun aphaat siit lo-a apia tukum aa khawl ding Pawlpi Upa-te, Numei makai, Khangno makai-te tungah lungdamna lianpi ka nei hi. Tua bangmah-in 2013 pana makai ding khempeuhte zong Pasian in lam hong lak-in i Pawlpi sungah Khazih leh Minam Adingin na lian tampi i sepkhawm ding lam-etna lianpi ka nei hi.\nTBC-Y Pawlpi a kipatcil aa kipanin hih Pawlpi pen etteh taak Pawlpi (Ideal Church) hih ding i hanciam den a hihi. Hih lungtup pen zan khat thu leh thakhat thu a kitungzo ding hilo-in, hih thu ngim kawma hanciam tohtoh ding cihnopna a hihi. Tu-in Pasian’ huhna tawh i Biakinn Thak a sawt lo-in zawh siang ding lam-en i hih manin tua Biakinn thak sung panin Pasian in tha hong pia-in hong zanga, Ama’ ading na lianpi a semzo dingin i mimal kim leh i Pawlpi bupin ki-apin tha la tek ni, ci-in kong zawn nuam hi.\nTopa Pasian in i Pawlpibup thupha hong pia-in hong zangkim ciat tahen!\nNa Church Pastorpa uh,


url: =Global Buanli Family: Tulaai Leitung Thuthang Tuamtuam Updates April 26, 2014\nTulaai Leitung Thuthang Tuamtuam Updates April 26, 2014\n· Kawlgam Sittwe khuapi nitumna lam pan tai 30 napawl tuipi tung ah April 22 ni in Tembaw neukhat kibung a mi 10 si in 30 mangthang laai ci n Rakhaing state thuneiten April 26, 2014 ni in thukante tung genkhia pan uhhi. amite atamzaw sapadeh te hi ci uhhi.\n· Rakhiang gam Suangkaang khuapi ah April 27, 2014 ni in Rakhaing minam kheempeuh I kimuhkhopna khawmpi bawlding uha, tua khawmpi ah akahding in kumpi naseemte akipan gamsung gampua a om Rakhaing makaai te kimtak in Suangkaang khuapi April 26, 2014 ni in tungkim khinta uhhi.\n· 1966 kumpan amasa peen US President Obama Malaysia gam Subang gaalkaap vanleeng tual April 26, 2014 ni nikaai lam in tudiaidiai ta hi. Malaysia gam peen gamlian lualo ahihmah bang in mipi in kizakim kilawpkim tek mahmah ahih man in lamdung a giak khutdawh ngente nangawn ihmu theilo in lawpmahmah uhhi. Tuni taak ciang Malaysia kumpi Abdul Halim in Nasi Lemak leh Ayam goreng tawh ann neekpihding ci hi. Tuni gamnih sumzon sumzuak nading suaikaai ding uha, zing ah khangnote tawh thukikupna neiding ci uhhi.\n· Afghanistan gam kiteelna ah Foreign minister luui Dr Abdullah in World Bank economies a seemluui Mr Ashraf Ghani 44.9% tawh zo a Mr Ashraf ahih leh 31.5% ah om ahihman in Dr Abdullah in gualzawhna ngahtheiding in kilam en hi. Azo alel ongtungding May 14 niciang taangkokhia ding uhhi.\n· Ukraine gam nisuahna lam dungteng aom Khuapi mu 12 te ah Russia deih thautawi te in kumpi innte abanban in suttoto laai uha, Ukraine gaalkaapten ahihthei zah un bengngiatngiat uhhi. Russia in Ukraine akhawlkei leh nuaiding ci in gamgi dung ah gaalkaap 10,000 koihta ci in April 26, 2014 ni in pulaakkhia uhhi.\n· April 16,2014 South Korea tuipi tung a kibung Tembawpi naseem mi 15 mipi donlo in amau angsung khual ahihman un kimankhin mang hi ci in South Korea thunei ten April 26, 2014 niin pulaakkhia uhhi. Hon khia in mankik cihdan hi. Misi 183 tawmkhin pan uha, 100 vaal mangthang laai hi.\nPosted by Thang Khawm Pauzomi at 6:58 AM


url: =AM Thupuak :: 27 October 2013\nUN piak niding ki khinto :: UN Officer te’n nikhat in mi 600 takhawng alam et pen Zomi te kitamlua mahmah ahih manin ninihsung ihlut bekbektawh kalkhatsung Appointment Date dimto pahhi. Tuahang in 24 & 25 October ninihsung alutding ZAM Card tawi Zomi te aki khinto kikphot ahihi. 22 & 23 October ninihsung Tau aki bulhsaksa mi 3000 val te Interview ki bawlphotding a, amankhit ciangin adangte hongki samkik ding hi.\nAppointment Date :: Tau bulhsa tepen Appointment Date 28, 29, 30, 31 October leh 01 November akipia vive hi a, tuate ani kikhelna omlo hi. Appointment Date ngahsa te zingsang 6:30 am lapsawm hamtang un. Na Tau (Wristband) uhzong hoihtak nakem un, na lakkhiat khakleh aki lutkik theinawnloding hipah hi. Interview niciang na Tangthu puakding mangngilhkha hetkei in.\nGuihtheih khamtheih kideihlo :: UN minsanna piaknading in FGA biakinn sung akizang ahih manin omdan, khawldan theihsiamding kisam mahmah hi. Za teploding, Zu namloding, Khaini, Sahdah muamloding, Dainawl khawngah zun phengthak loding cihnengneng te kigengenzong maizumhuai mahmah hi. Thupuak ahzong tamveipi hongki genkhinzo himah taleh mipi lakah zatep pawlkhat omveve a, Officer te hehmahmah uhhi. Officer tezong gammite vive hizaw a, Muslim te'n zunelo uh ahih manin Zu, Zu namsa in nalut leh hongki hawlkhiakik dinghi.\nUnau lutpih te :: Sanggam kum 18 nuai tebek kumcinglo in ki lutpih theihi. UN Officer te mihai hisamlo uh a, akum cingpipi kumcinglo cih khemding hilo hi. Kumcinglo in akhemte anih in ki ciahsak ziauziau a, UN alut theinawn loding hipah hi. Unau nahih uhleh nanu napa minkhawng uh akibat kulsam hi. Kumbangzah kihal nahi uhhiam hongkicihleh nadawntheihpah setsetding uhzong thupi samhi. Atelthei pahding in lamen hang.\nNa Card ahing laihiam? :: Na ZAM Card zong ahing (Valid) ahihding thupi hi. Officer te’n ZAM Card asikhin atawite aciah sakkik tammahmah hi.\nLungduai leh thuman kisinni :: Nikhat mi 1000 leh 1500 kiimtabang alutden ahih manin ih mipi te uk hamsa mahmah a, tawmveisung bekbek ahi zongin makaite hongcihcih nathumang teta phot un. Hihteng ah kigualding acihleh nakigualpah un. Khua makai te leh Pawlpi makai te'nzong honghuhthei uh ahih manin ki lungdam mahmah hi. Kampau, mukpau kakhialh uhlehzong hongna telsiam photmai un, hongkinot ziahziah khading hi.\nZAM ah na sittel hiam? :: UN pan hongkisap hangin ZAM zumah nanu napa min hongkancian theilecin hoihzawding hi ci'n Thupuak ah ihsuahsakdet hi a, pawlkhat hongkanlo te buaina ompah hi. Anu apa min bangcipiak, aminpi maw, minneu citawh acimawh honkhat ompah hi.\nPalik te hatmahmah :: Tusungpen Kuala Lumpur sungah UN Registration kipia cihpen Palik te'nzong natellua mahmah uhhi. Tua ahih manin koikiu pan manding, sum ngending cih hong ensimsim omden cih thei in. Meileng Station, Bus Station te ah miman te cidinghiam sumzongte cizawding hiam omden uhhi. Highway Bus Station te ahzong tuni akiman honkhat omhi. Lam napaiciang napai nading enkhol in.\nZAM Card tuh kiman (Fake Card, Imitate Card) :: UN minsanna ah a ngahding taktakpa, a ngahding taktaknu in angah theih nading deihsakna tawh ZAM palai te leh khua makai te, pawlpi makai te in hanciam takin misit telna or card sittel na nei masa uhhi. Nunginzong ZAM card taktak ahilo, bawltawm cardatawiNeih Kham (ZAM No. 15427)Sawm Tuang (ZAM No. 11876)ki mankhia uhhi.\nZAM Card tuh aki lim etcik mahmahna ahang ahihleh Card tuh abawlbawl tepen sumzonna in anei uh hi a, min khatciang khatbek bawlhetlo in tampi nabawl hamtangding uhhi. Tua Card aleikha tepen OPE, DHS Interview ah min kibang in kiatlawhding uh a, ih minam in maizumlawhding, zumvai minamvai tampitak nawngkaina omding ahih manin thumanlo ki deihvetlo a, aki lim Check mahmah ahihi. A ngahding taktak khatin ngahlohlawh in akisailo khatin angah pen lungdam pihhuai hetlo hi. Thuman thutak tawh ih kalsuanding ki hanthawnding hihang. UNHCR in zongFraud Casezakdah mahmah hi. Kidawm mahmahding hihang.\nZAM Card khatciang RM50 :: ZAM panin UN Card vaitawh kisai sum pekkhatzong ki lalo a, UN Card ngahtheih nading sum hongki ngetleh thumanlo hi cihzong mipi te'n natheih pahding uh ahihi. Tuaban ah ZAM zumah nong zaksakpah nading un mipi tungah kongthuum uhhi. Tuni akiman ZAM Card tuh tezong khatciang RM500 tatawh ki leisak cihi. ZAM Card bawlnading RM50 bek kila ahih manin tuasang atamzaw hongngen aomleh thumanlo hipah hi. ZAM Card tuh abawlte zong aki sulzuih laitak hi a, maizumlo takin hongsepsuak teitei uhleh akisam bangin zumpan kisemto dinghi. Zomi leh Zomi thusia kibawlnuamlo ihhih manin abawlsakpa hongkidop ding akhuapih tanau te'nzong na genpih un. Abawlsakpa zong UN Card neikhin cihzong kithei a hongkidop keileh UN zum ahzong akisapleh ki Report dinghi.\nLungdam kohna :: John Mungpi (Klang Zomi Ansai) te innkuan in Thupuak bawlnading RM200 hongpia ahih manin ki lungdam mahmah hi.\nKamphen te panpihna :: Malaysia Zomi Churches Association (MZCA) panin UN minsanna ah kamphen te panpih nading RM1290 honghuh uhhi. Niang It Lian leh Niang Lian Dim te lawmta inzong UN Tau angah uhciang in lungdamlua uh a, Kamphen cialnading in RM50 tuak hong piakhia uhhi. Mimal leh Pawlpi pan panpihna hongpia te tungah ki lungdam mahmah hi. Adang hong panpihnuam aomlehzong lungdam takin ki sangding hi.\nMZCA Calendar & Ordination DVD :: MZCA pan akibawl 2014 kum ading Calendar ki ngahta hi. MZCA Ordination piakna DVD zong ki ngahta hi. Adeihte’n 017-334 2760 ah ki Contact theihi.\nDr. Do Kham sihgalna :: ZAM makaihna tawh Malaysia gamsung aom Zomi te’n ih Zomi makaipipa phawk na Memorial Service pen ZAM Hall ah October 19 ni in kibawl hi. Malaysia gamsung pan Dr. Do Kham sihgalna akigawm RM4000 bang ki ngahkhin a, apianuamlai aomleh November 04 nidong hongki ngakding hi. Tuani khitciang in akingah khempeuh USA ki khakding hi.\n(Khuado Pawi Report - nungkal pan azom)\nZAM Makaipi thugenna :: Hunkeem pan in ZAM President Sia Hau Khai thukonghonna leh Khuadopawi nuamtak zat ziahziah na ding thupulakna aneih sak khit ciang in mipite in dai khikhe tak in Dr Chin Do Kham zaktakna kipia hi. Dr Chin Do Kham zahtakna kipiak sung in’ ZAM Advisor Pa Kam in Dr Kham Minsialna agingtak in hong nei tete a, mipi te khitui luakeuhkeuh honkhat ki om in tissue in daihlo liang in tissue kihawm thiamthiam pawl khat ki om ahihi.\nZinh Mangpi te tunglungdamkohna :: Tutung Zolia Zotaang amasa pen kibawlna Khuado ah hongpai Zinhmang pi tea hi Pu Hang Khan Lian, Rev Fr Robert Kam Hau leh adangmaitangzahtak te tungah Sia Mung in “Khuado Thupha” acih leh mipi Hongtung tahen! Sia Kam Mung “Khuado Thupha“ Mipi in Hongtungtahen kiciziahziah hi.\nLasakna kipan leuleu Nuamboih :: Lasiam Nuamboih lasa ding Sia Kam mung in hong sap lian ciang in anunglamah tangval tebang thangahlua in hong awng khia beba liang zen a, Nuamboih in mic alak lian ciang in Mikhat in mipi sung ah “ New life for you Ministry” II Cor -5:17 lai hongkihawm phei lai tak in Nuamboih in alahongsa a, lengthekhuangbang kelkel ahihi cihi. Nuamboih lasak hunsung in mipi inzong sakpih pianpian uh a, tualaitak in ZAM zumnasem Tha Mung leh Kep Lian te in mipi lak ah tuisiang tholno khatta hawm in buai mahmah uhhi.\nZolia leh Zotaang Round masa kipan :: Hunkhenkilaih leuleu a, Francis Khampi in dawhkantung a kipheikoih mic hong la hi. Tautung mipi maiah nui hiuhiausa in hong paiphei denden a, Alai kimpawl hongtunteh Deih Mang in mic khatmah la in Francis Khampi namun tautunglam zuan in hongpai leuleu hi. Francis Khampi leh Deih Mang hong kiho in bangciding ihia cih khiteh Zolia Zotaang hongvai din pih U Kaino leh asen angkawi te hongsam uh a, tautungah mel kilah na hong bawl masa uhhi. Tutung Zotaang vaitawh kipawl in pahtawina hongpiaksak dingte ahi athumna Pu Hang Khan Lian, Anihna Pa Pau & Nu Cing te leh Akhatna Aungnandawr te thupulakna lungdam kohna hong nei a, mipite kipaak in kiawng zeizai liang hi.\nZoLia tawh kipawl in pahtawina Athumna John Mungpi te nupa , Anihna Khuado pawi Committee leh Akhatna Pu Phillip Muang (Tuangzalat) te tung ah vai adinpihna lungdamthu kitangko khia ziahziah hi.\nKitelziadingleh thukhenmangte ding :: Zolia Zotaang 2013 Malaysia kitel zia ding leh thukhen (Judge) asep abawlzia alading in Innteek Malaysia miminthang Belle Rahim, Janet Lee, Evan Siau, Chua Chong Aun, Susan Chan Yoke Kwai, Gennneva Tai leh Photographer& Video vaisai tem el kilahna Francis Khampi leh Deih Mang in hongmakaih in hongbawl khia ziahziah a, mipi in naupang pan kipan Uham samkang khinsa dong in mittang bempeupeu in etkiciim theilo in kien a, tha kingah mahmah hi. Tua khit ciang in Zolia, Zotang te aomnapan in tautungah hong paithei ta petpet a, mipi in Huaaaahuaaa huaaa.. ci ziahziah bek uhi.\nKhuailakna kilahna :: ZEC sangnaupangte tungpan in nidanghunlai a, khuailakna honglak leuleu uh a, muhnop kisa mahmah hi. Khuaila hongsa uh a, Khuaibu nih tak hongzawng uhi. Akhuaibu zawn te uh alian pipi in bawl uh a, vialthum vei apai khit ciang in aomna muntek azuan uhi.\nDr Cin Sian Pau thugenna :: Khuailakna ZEC in honglah khitciang in Dr Cin Sian Pau Ngeinathu, Khuado thu, limcitak in hongen hi. Honggen na ah Minam khempeuh in ngeina ciatna thu leh minamlian ihih nak leh ngeina hoih neihzia kepzia phuahzia te thuhilhna hong nei hi. Innsung ah ngeina kizang te, Beh sungah ngeina kizang te, Khuasung ah ngeina kizang te leh gamsung (Kam Hau) thukhun zatzia te limcitak in gen hong nei hi. Tuaban ah silh leh teen zia, lasak laphuah zia, minkitapzia, Khangsimzia, kiciantakin thuhilhna khangno tetungah nei a, khangno te in ngei na thupizia te tampitak kithei hi. Tuaban ah Khuado vai pen anlakpawi, Kumkhenpawi, Zin leh lengdo pawi cih namthumtawh hilhcianna hong nei hi. Zomite nisimna zong kiciantak in hong gen a, Ei zokha simna leh mikangte khasimna kibang lo hi. Ei Zomi ten zong Zokha simna inei a, tua, izat pen Zawmah te khasimna ahihi cihi.\nSialsawm pen thupha nget hun , thuphanget pawihi a, aneihloh huntawh kituak den ahihman in sialsawmpawi bawl ding hamsa kisa ahihi. Thupha Zomi ten kideih a, Zangsial kingo thawh tualthoihna kibawl nuam ahih man in sialsawm pawi kicihi. Sialsawm hun in imatsa peuhpeuh kimualsuah thei ahihi cih thuhilhna hong nei hi. Donalingling la pen kahla hi a, tamlawhna ala ahihi. Donalinglingisak ciang in nawhsak saisai ding ahi kei hi. Babylon lasa in lamziahziah pen ataktak in kahla ahihi cih hilh diktelna kician anei hi. Khuai thutawh kipawl in khuai inkumthei hicih upna kinei a, Khuai ki ai hi. Khuai ai te asih ciang in misi bawmnuam tho te khuai in petlumpahpah ahih theihna ding in khuai ki ai ahihi cihi. Khuado cih pen daihawhna zong hi a, Asisa pi leh pute leiah kiphumlo a, aguh kikoih te kiphuahsiang in ankipuak ahihi. Dohan ah naubang kap cih in thukho pang ahihi cihi. Thulamdangkhat in kigen lehang ei Zomi te sila namte ihikei hi. Sila anei nasem anei minam te ihihi. Minasem ding ihi keia, einasem ding mite asam acial minam te ihihi.\nLasakna kipan leuleu :: Lasiam Thawnpi hong kipan leuleu a, amasak khit teh lasiam Cinpi leh alawmte mithum lasakna neileuleu in lakhuang kelkel bek hi. Cinpi te zawlta teng in Zomi aw cih la sa ahihi. Amautengthum hongmankhit teh Sia Kam Sang leh alawmte hong kipan leuleu a, music bang… teeeeeeek…. ciakciau….. ciu cih kunana liang hi. Amauteng mankhit the ZEC pan anlak laam lahna kinei leuleu hi.\nLungdamkohna ZAM Thuzeekpi :: Tutung khuado tawh kipawl lungdamna thu ZAM Mangsen in hong nei a, Khuakipawlna, Pawlpi tuamtuam, Music tumte, Maan leh Video khumte, Tutmun honggulhsak te, tunglungdamna thu phulakna nei hi. Tuaban ah Khuado vaitawh kipawl sumzatna te hall kawmna Rm 5500, Music tuamtuam kawmna 4500, Rela Security cialna 1300, khuado pawibawltheina permit 500, Zolia & Zotangvai ah sumzat Rm 900, Banner leh anengneng 1000 cibang pulakna kinei hi.\nAmimanglo a Card mansuah :: ZAM pan thukizakna akineikhiteh Sia Mung hongkipan leuleu a, banghiamkhat tawi vauvau hi. Hikatawi pen ZAM card 21058 leh ZAM 35431 hi a, UN card zong hilai ahi amansuahten hongla un cih tangkona nei hi.\nRev Fr.. Robert Kam Hau thugenna :: Card vai hongtangko khit ciang in Fr Kam Hau thugen ding hongsam ta hi. Fr Robert Kam Hau pen tautung hong patio ta a, Zolia khat in Pualaisan angawngha oksak khitciang in hunzat hong kipan ta hi. Kei ka minpi Kam Khua Hau hi. Dimlo khua mi kahihi. Cih kipulakna hongnei hi. Thugensiam lua in mipi nui ngekngek sak a, pawlkhatte bang khuikhui haaaa ci in nuisak kalkal hi. Athugenbulpi in Pasian gawmsate kuamah in khenkei hen cih ahihi.\nZolia & Zotang Round nihna kipanta :: Zolia leh Zotaang round nih hong kipat ding hita a, Tg Siansin in alunglenhuai simsim leh zaknop huai mahmah la khat damtak in hongsa hiauhiau hi. Tualaitak in vantungmitawh kibang zolia leh zotaang te damdam huihkhisem hiauhiau bang in hong pai diaidiai ta uhhi. Tautungtengah hongdim uhciang in lengla Zinh mangpi tengtawh maankilakna khatnasiatak in hongbawl uhi. maikal ah zoplaiding >>> Sia Hau Thang


url: =Suangtang Nga ~ Hau Za Cin :: ZOMI DAILY\nposted on 7 December 2015 at 6:01 pm Lomkholna: Article, Hauzacin\n“David in Goliath a dona dingin ‘Suangtang Nga’ la hi” ci in a gen khit ciangin mipi in aam mahmah tase leng hun om nawnlo, a zawma kikhawm dingte hun hong tungta ahih manin tawpna bawl kul a, mipi in khamlo leh khialah pipi in mangpha kikhak phot hi.\nUSA pek pan Mikang te nangawn in a muan uh, zat taak ding hi, zat theih ding hi ci-a a muan man vua a nupa vua hong leng vengveng a Master Degree student te Facilitator dinga hong pai Rev. Dr. J.M. Ngul Khan Pau leh a zi Nu Lucy Dimnu te tawh Guwahati a Zomi om khempeuh hunzatna nuam kisa mahmah hi. Laphuakpa khat in, “Tua lungdamna Thu hong puakte khe etlawm si e” acih bangin tua ni a Gospel Lungdamna Thu hong tangko a, Christian nuntakna picing taka kiseek dinga hong Thuhilh, Hanthawn i Siate khe kilawm zen si e.\nTua ni Guwahati a Zomi kikhopna om khempeuh mun khat ah kigawm in i Siapa thugen leh thapiakna kingai dimdem hi. Tua mun ah Pasian in Zomi hong laptoh ulian tampi i mu hi. Income Tax Department ah North East India ah a lian penpen Pu Thiauzakhup om a, Telecom Department ah North East India ah a lian penpen mah Pu Gin Khan Chin om leuleu a, Indian Railways ah ulian Pu Dozathang zong om hi.\nUlian leh upa muan huai tampi lak ah Zomi te kikhamuang mahmah a, ZCF India Consultations May 2009 a kineihna ah a lapi uh TOPA LAPTOH ZOMITE (by Kapno) pen dik kasa mahmah hi. Minam dang lak ah Pasian in Zomi te a niam lamah hong koihlo in a lian lam, a tunglam, a bul lam ah hong lamsang a, hong domto in Kumpi za ah hong koih takpi ahih manin hong bawl Pasian hangin i angtang mahmah hi.\nShillong ah sangkahpih leh ko tungah ka u te uh Pu Romuan zong u lianpi in na tu a, a sawtlo in amah zong a lianpen hong tung thei ding ahih manin lawp-huai in limci mahmah hi. Bank Officers, NGO officers, Librarians, Managers, Businessmen, etc. tampi a min uh a kigen khin zolo hon khat omte zong Topa hong laptoh vive hi a, i lungdam hi.\nZomi hih ki angtang mahmah hi.\nSia Paupu (ahih kei leh mikangte cih dan in Dr. Pau) pen North East India ah Tuiphum Pawlpi kipawlna Council of Baptist Churches in North East India (CBCNEI) phualpi Guwahati ah General Secretary full time in a sep khit ciangin Fuller Theological Seminary, Los Angels, USA ah kumkhat sung Zomi Diaspora research bawl dingin a pai ahi hi. Pasian in hong thukimpih leh ama research pen laibu in hong bawl dinga, Zomi te adingin a manpha leh kepcing taak laikhat hong kibehlap ding hi. Kumkhat a cin zawh ciangin amau Colorado Springs ah kumkhat sem ding uh a, leitung mun tuamtuam ah Laihilh in zin kawikawi ding hi. Zomi khat hih banga Topa in hong lapsang sak lungdam mahmah hi.\nAma tangthu a sangkah laia a siate leh amah a theician uliante in a gelhna ka sim khakna ah, ama mizia pen humble, honest, committed, …. (kiniamkhiat, muanhuai, citak, …..) hi ci uh hi. Tungsiah leh siate in tua banga hong muh ding hamphathuai kasa hi.\nAman, tua ni a Guwahati khuapi mun ah Zomi kikhawm te mai ah a thugenna ah “Pasian in David pen Goliath zo sak ziau hilo hi. A zat ding ‘Suangtang Nga’ tawmsak masa hi. Tua suangtangte pen a zol kiuhkeuh hilo hi. A ham phiatphuat, a kizang ngeilo, a khawk liplep hi, kici hi,” ci hi. Bang hanga Topa in David tua bang suangtang nga tawmsak hi ding hiam cih a genna ah Pasian in a mi zat dingte a zolsa bekbek hikhin lo a, a zol dingin a sektawm zong om hi, tua suangtang nga te mah bangin.\nSuangtang zollo i cihte pen i Christian nuntakna ah haksatna tuamtuam i tuakte hi thei hi. Tua haksatna khempeuh damdam in hong kihualhual dinga, hong zol dinga, hong zattheih dinga, a manpha nasepna dingin hong kizang ding hi ci hi. Haksatna a tuaklo Christian omlo hi, ahi zongin tua haksatna pan a kizolsak kikte Topa in zang hi.\nSiapa USA a tun kik ciangin Tulsa khuapi a Zomi Nam Ni ah thugen dingin kisam ci a, tua laiah zong hun nuamtak leh manpha tak a zat ding ka lamen hi. Aman a genna ah, “Tulsa pen Zomi te adingin Tullo hi, zong tullo ding hi” ci hi. Bang hang hiam cih leh tua khua ah Zomi 1200 (one thousand two hundred) khawng om in kiciamteh a, USA gambup khuapi ah Zomi tamna penpen hi. Kumlui in Sia King Mang te omna Portland ah Khuado va zatpih zo a, Washington DC ah Family Retreat neihpih khin in, tu in Tulsa hawhkik ding cih i zak ciang, a ban zong omlai dingin i lamen a, Topa in a maban khempeuh kalsuanpih dingin i deihsak a, Zomi leh Pasian min thangsak dingin hong zatsak semsem leh cih i deih hi.\nSianu in zong USA ah a tuah thu, a phawk thak thute leh ama muhna pan Zomite in zong mite gamtatdan pan i zuih theih ding thuhoih nono hong hawm a, kikhawm mipi in manpha kisa in, zaknop kisa mahmah hi. Topa in mailam a sauzaw a limcizaw ah kalsuansak ta peuh hen. Dr. Hau Za Cin (Phuitong Liim)\nPrevious: J.H. Cope Laibu bawlte: Zolai\nNext: Cing Khup leh Ngam Bawm tangthu


url: =Daniel 5 | Siantongluan\nKumpi a suah ciangin Belshazzar in pawi lianpi khat bawl a, a mi liante tul khat samin amaute tawh zu a ne uh hi.\nZu a nek laitakun, Belshazzar in a pa Nebukhadnezzar in Jerusalem biakinnpi panin a puakkhiat ngun hai, kham hai, leh kuangte a va la dingin thu a pia hi. Kumpipa in a miliante leh a zite leh a zineute in tua haite tawh zu a nektheihna dingun hai la dingin thu a pia hi.\nThakhatin kham haite, kuangte hong paipih uh a, a vekpi-un tua haite tawh zu a ne uh hi.\nAmaute in zu ne uh a, kham tawh, ngun tawh, sumngo tawh, sik tawh, sing tawh, suang tawh a kibawl pasian-te a phat uh hi.\nThakhat thu-in kumpi innsung meivak a taan penna lam kawm tungah mihing khut khat hong kilangin lai a hong gelh hi. Tua khut in lai a gelh laitak kumpipa in a mu hi.\nTua ciangin kumpipa lau lua mahmah a, a mai daang gawpin a khut a ling kauhkauh hi.\nAmah in mitphial siamte, aisan siamte, aksi et siamte va sam pak un, ci-in a kiko hi. Tua mite a hong tun uh ciangin kumpipa in, "Hih lai kigelh a sim thei, a khiatna a hong gen thei peuhmah kumpi puanpi silhsakin, minphatna khamkhi a ngawngah ka oksak ding a, kumpi gamsungah a za lian a thumna-in ka koih ding hi," a ci hi.\nKumpipa thudot mite hong tung uh a, ahih hangin tua lai a sim thei leh kumpipa tungah a khiatna a gen thei kuamah a om kei uh hi.\nTua tak ciangin kumpi Belshazzar lungkham mahmahin a mel daang semsem a, a miliante in a cihna ding mel a thei kei uh hi.\nKumpipa leh a miliante gamlum ngeingai-in a om laitakun, pawi innsung-ah kumpinu hong lut a, "Kumpipa aw, sauveipi nungta in. Bang hangin lungkham lua-in na mai daangsak zenzen na hi hiam?\nNa gamsungah Pasian kha a nei mi khat a om hi. Na pa kumpi ahih laitakin, tua mipa in pasian-te pilna tawh a kibang pilna, theihna, leh lungsim navakna a nei hi. Tua hi a, kumpi ahi na pa Nebukhadnezzar in tuapa pen aisan theite, mitphial siamte, khongkhai siamte, leh aksi et siamte ukpi dingin a koih hi.\nAmah in a kanzaw siamna nei a, mangkhiat siamna, thudotna haksa nonote dawntheihna, leh thuthukpite gentel theihna a nei hi. Tua ahih ciangin kumpipa in Beteshazzar ci-in a min a phuah Daniel samsak in. Tua hi leh amah in a hong gen thei pah ding hi," a ci hi.\nTua ciangin thakhatin kumpipa kiangah Daniel a paipih uh hi. Kumpipa in, "Nang Daniel pen kumpi ahi ka pa in Judah gam panin a hong lakkhiat Jew mi salte khat hilo na hi hiam?\nNangma sungah Pasian kha om ahih manin siamna nei-in, lungpilna leh theihna na neihlam ka thei hi.\nKa thudot mite leh mitphial siamte, hih lai kigelh a sim ding leh a khiatna a gen dingin a hong pai uh hinapi, a khiatna a theizo kei uh hi.\nAhih hangin nangmah in thuthukpi leh kuama theih zawhloh thute gen thei hi, ci-in kong zazo hi. Hih lai kigelh sim thei-in a khiatna nong gen theih leh kumpi puansan kong silhsak ding a, minphatna khamkhi na ngawngah hong oksakin, kumpi gamsungah a za lian thumna-in ka hong koih ding hi," a ci hi.\nDaniel in kumpipa kiangah, "Letsong pen kei hong pia kei in la, midang khatpeuh piazaw in. Ahi zongin tua lai kigelh hong simsakin a khiatna kumpipa kong hilh ding hi.\nA Lianpen Pasian in na pa Nebukhadnezzar kumpi lianin koih a, zahtakna leh vangliatna a pia hi.\nAmah lianlua mahmah ahih manin gam khempeuh, nam khempeuh, pau khempeuhte in kihta-in a ling uh hi. Mi khatpeuh a thahnop leh that a, a nuntaksaknop leh a nungtasak hi. A ut leh mi khatpeuh pahtawi-in, a ut leh a daisak thei hi.\nAhih hangin amah a lung khauhin kiphasak a, gilo lua ahih manin a kumpi tokhom panin kilakhia a, a minthanna a taan hi.\nMihingte lak panin amah kihawlkhia a, ganhing lungsim a nei hi. Gam sakolte tawh tengkhawmin, bawngtal bangin lopa ne a, daitui dal ding neiloin a pualamah a lum hi. A tawpkhakna-ah a Lianpen Pasian in mihingte kumpi gamte uk a, a teel peuhpeuh kumpi suak hi, ci-in a phawk thei hi.\n"Ahih hangin a tapa ahi nangmah Belshazzar in hih thu khempeuh na theih hangin na kiniamkhiat tuan kei hi.\nVantung Topa langah na pang hi. A biakinnpi hai leh kuangte la-in sabuai tungah nangmah tawh, na miliante tawh a zineute leh na zite uh tawh zunekna-in na zang uh hi. Theihna a neilo, a mu theilo, khua a za theilo ngun, kham, sumngo, sik, sing, leh suang tawh a kibawl pasian-te min na phat uh hi. Na nuntakna leh na hihna khempeuh a hong uk Pasian na zahtak kei hi.\n"Tua ahih ciangin Pasian in hih laimalte tua khut a hong gelh sak hi.\nTua a kigelh laimal pen hih bang ahi hi: Mene, Mene, Tekel, Parsin.\nA khiatna zong hih bang ahi hi: Mene beisak ta hi, cihna ahi hi.\nTekel pen kitawikhai a cihna hi a, nang hong kitawikhai-in na lekzo kei hi, a cihna ahi hi.\nParsin pen kikhen cihna hi a, na gam kikhen khamin Media leh Persia-te a kipiazo hi, a cihna ahi hi," a ci hi.\nTua ciangin Belshazzar in Daniel pen kumpi puansan a silhsak dingin thu pia pah a, minphatna khamkhi a ngawngah a oksak hi. A gamsungah a za lian thumna dingin a koih hi.\nTua zan mahmahin Babylon kumpipa Belshazzar kithat a,\nMedia mi Darias kumpi a suak hi. (Tua laitakin Darias kum sawmguk leh kum nih a pha hi.)


url: =Kawlgam Shan State sung aom Laukkai khuasung ah kikapna piang ~ ZD :: ZOMI DAILY\nposted on 6 March 2017 at 5:32 pm Lomkholna: Myanmar, News, Sawltak\nKawlgamsung aom Kokang thautawi te’n Myanmar, Shan State sung aom Laukkai (Laogai) khuasung thaupi tawh kap uh cih DVB News pan kiza hi. Tuni Monday (Mar 06) zingsanglam 2am hunpawl in akap uh kici a, ki ginneihloh laitak in abingkapvat uh ahihi.\nKikapna piang cih kathei uh a, ahi zongin athu akician in kathei naikei uhhi ci’n TNLA (Ta’ang National Liberation Army) pan Spokesman khatin genkhia hi.\nHih Laukkai khuasung kikapna pen Kawlgalkap Government Forces leh MNDAA Myanmar National Democratic Alliance Army te akikap hiding hi ci’n Ta’ang National Liberation Army pan Mong Aik Kyaw kicipa in genkhia cihi.\nLaukkai khuasung aom Buddhist Monk khatinzong agenna ah kikapna pen nasia mahmah, ginngaih mahmah hi. Asi leh aliam zong om kici hi. Ahi zongin ki patautek ahih manin, apualam kuamah ki vakkhia ngamlo ahih manin, asi aliam bangzah cih theiciankeng ci’n DVB te tungah genkhia hi.\nLaukkai khuasungmi te’nzong khuasung lamzikpi tungah siluang om ci’n genkhia uhhi. Inn pawlkhatzong kisia cih kiza hi.\nVideo: YouTube pan Video Clip tomno khat etpak theihding om\nLaukkai pen Shan State sung aom hi a, Kokang (Kokang Self-Administered Zone) te khuapi Capital zong ahihi. China tawh gamgi aom khua minthang khatzong ahihi.\nHihthu zakbehna aomleh behlap kikni. ZD Sawltak #zomidaily\nPrevious: Malaysia pan hawlkhiat athuak Ambassador pa aciahdiam? ~ ZD\nNext: Malaysia pan hawlkhiat athuak North Korean Ambassador ciahkhia takpita ~ ZD\nIndonesia, Lombok ah zinling in mi 14 si, adang 162 liam\nAngsungkhualna tawh kisai Sumhaupa le Lazarus